
I.Časť

I. Marseille. — Príchod

 

Dňa 24. februára hlásila stráž Notre-Dame de la Garde príchod troj­s­ťaž­níka „Faraóna“, ktorý sa plavil zo Smyrny, Terstu a Neapola.

Ako obyčajne, lodivod hneď mu šiel z prístavu oproti, pre­pla­vil sa okolo hradu If a dorazil k lodi medzi Cap de Mor­gi­onom a ostrovom Rionom.

A práve tak ako inokedy plat­forma pevnosti Saint-Jean naplnila sa aj teraz zve­dav­cami, lebo príchod lode v Mar­se­ille je vždy veľkou uda­los­ťou, najmä keď bola, ako „Faraón“, vy­bu­do­vaná, vy­stro­jená a naložená v lodenici sta­ro­by­lej Fókie, a ak bola majetkom miest­neho závodu.

Loď sa medzitým blížila; pre­pla­vila sa šťastne úžinou, ktorá vznikla nejakým vul­ka­nic­kým výbuchom medzi ostrovom Ca­la­sa­re­ig­nom a ostrovom Jarosom, plávala okolo Pomegue a šinula sa so svojimi tromi veľkými sťaž­ňo­vými vet­ri­lami, troj­hran­nou prednou plachtou a bri­gan­tí­nou tak váhavo a smutne, že zvedavci, cítiac in­štink­tívne nehodu, spy­to­vali sa, čo sa mohlo prihodiť na palube. Ba čo viac, tí, ktorí boli zbehlí v ná­mor­níc­tve, poznali, že ak sa stala nejaká nehoda, nestihla loď, lebo tá sa poberala vpred, zod­po­ve­da­júc všetkým pod­mien­kam do­ko­na­lého vedenia: kotva bola pri­pra­vená na spus­te­nie, sťažňové laná vypäté; vedľa prí­stav­ného kor­mi­del­níka, ktorý sa chystal voviesť „Faraóna“ do tesného vchodu mar­se­ill­ského prístavu, stál mladý muž rýchlych posunkov a bystrého pohľadu, ktorý po­zo­ro­val každý pohyb lode a opakoval každý pokyn vodiča.

Neurčitý nepokoj, ktorý opanoval zve­dav­cov na esp­la­náde svätého Jána, ovládal najmä jedného z divákov, že nemohol počkať príchod lode do prístavu, ale skočil do malej bárky a rozkázal veslovať k „Fa­ra­ó­novi“, s ktorým sa stretol pri zátoke pre lodnú zálohu.

Mladý plavec, vidiac pri­cho­diť tohto muža, opustil miesto pri lo­di­vo­dovi, prišiel s klobúkom v ruke a oprel sa o zá­brad­lie lode.

Bol to asi osemnásť-dvad­sať­ročný veľký a štíhly mládenec s krásnymi čiernymi očami a ebe­no­vými vlasmi, jeho bytosť bola ovládaná mierom a roz­hod­nos­ťou, vlast­nos­ťami to ľudí, zvyk­nu­tých od detstva na borbu s ne­bez­pe­čen­stvom.

„Ach, to ste vy, Dantès!" zvolal muž v bárke. „Čo sa stalo a prečo sa halí vaša paluba do takého smútku?“

„Veľká nehoda, pán Morrel!“ povedal mladý muž, „veľká nehoda najmä pre mňa; neďaleko Civita-Vecchia sme stratili nášho zna­me­ni­tého kapitána Leclera.“

„A náklad?“ spýtal sa živo majiteľ lode.

„Došiel v poriadku, pán Morrel, a dúfam, že budete spokojný s našou správou, ale chudák ten kapitán Leclere…“

„Čo sa mu stalo?“ spýtal sa majiteľ lode so zrejmým uľah­če­ním. „Čo sa stalo tomu nášmu zna­me­ni­tému ka­pi­tá­novi?“

„Zomrel.“

„Utopil sa v mori?“

„Nie, pane, zomrel v straš­li­vých mukách na za­pá­le­nie mozgu.“

Potom sa obrátil ku svojim ľuďom a zvolal:

„Hola, hej! Každý na svoje miesto, zakotviť!“

Mužstvo po­slúchlo. Osem a či desať ná­mor­ní­kov, tvo­ria­cich posádku lode, sa v tej chvíli vrhlo na plach­tové laná, na povrazy zá­brad­lia, spúš­ťa­cie laná, vy­ťa­ho­vače plachiet a napokon na sťažne.

Mladý námorník vrhol letmý pohľad na svoj výkon, a pre­sved­čiac sa, že jeho rozkazy budú riadne vyplnené, vrátil sa ku svojmu spo­loč­ní­kovi.

„A ako sa pri­ho­dila tá nehoda?“ po­kra­čo­val majiteľ lode, nad­pria­da­júc rozhovor tam, kde ho mladý plavec prerušil.

„Bože môj, spôsobom najmenej oča­ká­va­ným, pane: po dlhom roz­ho­vore s ve­li­te­ľom prístavu, kapitán Leclere opustil Neapol veľmi roz­čú­lený, po dvad­sia­tich štyroch hodinách ho za­chvá­tila horúčosť, o tri dni bol mŕtvy…

Spravili sme mu obvyklý pohreb a teraz odpočíva, slušne zahalený do pri­krývky s jednou trid­sať­šesť­fun­to­vou guľou pri nohách a s druhou pri hlave, vo výške ostrova El Giglio. Pri­ná­šame vdove jeho čestný kríž a kord. Oddalo sa mu,“ po­kra­čo­val mladý muž s trud­no­my­seľ­ným úsmevom, „desať rokov bojovať s An­gli­ča­nom, aby napokon zomrel na posteli ako ostatní ľudia.“

„Darmo je, pán Edmond,“ od­po­ve­dal majiteľ lode, ktorý sa na­vi­do­moči vždy väčšmi a väčšmi uspo­ko­jo­val, „všetci sme smrteľní a starí musia pre­pus­tiť miesto novým, inak by nebolo na­pre­do­va­nia, a v tej chvíli, keď ma ubez­pe­číte, že náklad…“

„… je v dobrom stave, pán Morrel, zaň ručím. Ne­od­po­rú­čam vám, aby ste tú výpravu es­kon­to­vali so ziskom 25.000 frankov.“

A keď skončili pre­hliadku, mladý plavec zavolal: „Pri­pravte na vy­tia­hnu­tie sto­žia­rovú, prednú trojrohú plachtu i bri­gan­tínu! Zastaviť!“

Rozkaz bol vyplnený takmer s takou pres­nos­ťou ako na voj­no­vých lodiach.

„Vy­tiah­nuť všetky!“

Po po­sled­nom rozkaze klesli všetky vetrilá a loď na­pre­do­vala takmer nebadane, hnaná len zo­tr­vač­nos­ťou nárazov.

„A teraz, ak sa vám páči vystúpiť, pán Morrel,“ riekol Dantès, zbadajúc ma­ji­te­ľovu ne­tr­pez­li­vosť, „váš účtovník, pán Danglars, ktorý práve vychodí z kabíny, podá vám správu o všetkom, čo si len želáte. Ja musím dozrieť na za­kot­ve­nie a vyhlásiť lodný smútok.“

Majiteľ lode sa nedal veľmi núkať. Chytil sa lana, ktoré mu hodil Dantès, a so zruč­nos­ťou, ktorá by bola slúžila na česť aj ná­mor­ní­kovi, sa vyšplhal po prieč­nych, na vydutom boku lode umiest­ne­ných stupňoch, kým Dantès sa vrátil na miesto druhého kapitána a pre­ne­chal rozhovor tomu, ktorého označil menom Danglars, a ktorý, vyjdúc z kabíny, sa skutočne poberal v ústrety ma­ji­te­ľovi lode.

No­vop­ri­chá­dza­júci muž mohol mať dvad­sať­päť-dvad­sať­šesť rokov, mal dosť po­chmúrnu tvár; bol k pred­sta­ve­ným ponížený, k pod­ria­de­ným však drsný: a ne­hľa­diac na hodnosť úč­tov­níka, ktorá budila len odpor ná­mor­níc­tva, bol taký vše­obecne ne­ob­ľú­bený mužstvom, ako bol ním Edmond Dantès milovaný.

„Pán Morrel,“ riekol Danglars, „o nehode už viete?“

„Áno, áno. Úbohý kapitán Leclere! Bol to zna­me­nitý a statočný človek!“

„A na­dov­šetko výtečný námorník, zo­še­di­vený medzi nebom a zemou, ako sa patrí na človeka, ktorý má na starosti záujmy takého dô­le­ži­tého domu, ako je podnik Morrel a syn,“ povedal Danglars.

„Však sa mi vidí,“ riekol majiteľ, po­zo­ru­júc Dantèsa, zau­ja­tého pri kotvení, „že človek nemusí byť takým starým ná­mor­ní­kom, ako vravíte, Danglars, a predsa môže byť zbehlý vo svojom za­mest­naní. Hľa, náš priateľ Edmond si pri ňom počína ako človek, ktorý nikoho nemusí prosiť o radu.“

„Áno,“ povedal Danglars, šibnúc na Dantèsa pohľadom, z ktorého sršal plameň ne­ná­visti, „je to také od­váž­livé mláďa. Hneď po ka­pi­tá­no­vej smrti sa bez akej­koľ­vek porady ujal velenia, pre neho sme na ostrove Elbe stratili poldruha dňa, miesto toho, aby sme sa vrátili priamo do Mar­se­ille.“

„Že sa ujal velenia lode,“ riekol majiteľ, „to bolo jeho po­vin­nos­ťou ako druhého kapitána, že na ostrove Elbe stratil poldruha dňa, to je chyba, ak len nebolo treba na lodi napraviť nejakú poruchu.“

„Lodi ne­chý­balo nič práve tak, ako mne nechýba nič, a Boh daj, aby ne­chý­balo ani vám, a toho poldruha dňa sme stratili len pre jeho rozmar, že sa mu zachcelo pobudnúť na pevnine.“

„Dantès,“ riekol majiteľ lode, obrátiac sa k mla­dí­kovi, „poďte že sem.“

„Odpusťte, pane,“ povedal Dantès, „hneď som k vašim službám.“

Potom zavelil mužstvu:

„Zakotviť!“

Kotva klesla a reťaz za­rin­čala. Dantès zostal na svojom mieste, kým tento posledný úkon nebol do­kon­čený, potom zavelil:

„Spusťte svetlo, vy­tiah­nite smútočnú vlajku do polovice sťažňa a skrížte nosidlá vetríl.“

„Hľaďte len,“ riekol Danglars, „na moju česť, už si myslí, že je ka­pi­tá­nom.“

„A naozaj ním je,“ povedal majiteľ lode.

„Bol by ním, ale len s podpisom vás a vášho spo­loč­níka, pán Morrel.“

„Tristo hrmených, a prečo by sme ho nemali nechať na tom mieste?“ riekol majiteľ lode. „Je síce mladý, ale tak sa mi vidí, že vo veci, ktorej je úplne oddaný, sa cele dobre vyzná.“

Dan­glar­so­vým čelom preletel mrak.

„Odpusťte, pán Morrel,“ riekol Dantès, pri­bli­žu­júc sa k nim. „Teraz, keď je už loď za­kot­vená, som vám k službám: zdá sa mi, že ste ma volali?“

Danglars ustúpil o krok.

„Chcel som sa vás spýtať, prečo ste sa za­sta­vili na ostrove Elba?“

„Neviem, pane. Plnil som len posledný rozkaz kapitána Leclera, ktorý, keď zomieral, odovzdal mi balík pre veľ­mar­šala Ber­tranda.“

„A videli ste ho, Edmond?“

„Koho?“

„Veľ­mar­šala.“

„Áno.“

Morrel sa po­ob­ze­ral a zatiahol Dantèsa nabok.

„Ako sa má cisár?“ spýtal sa živo.

„Dobre, nakoľko som to mohol súdiť vlast­nými očami.“

„Tak ste videli aj cisára?“

„Prišiel k mar­ša­lovi, práve keď som bol u neho.“

„A hovorili ste sa s ním?“

„Totiž on sa zhováral so mnou, pane,“ riekol Dantès s úsmevom.

„A čo vám povedal?“

„Vy­py­to­val sa na loď, na čas jej odchodu z Mar­se­ille, na cestu, ktorú urazila, a na náklad, ktorý viezla. Myslím, že keby bola bývala prázdna a ja by som bol jej ma­ji­te­ľom, bol by ju kúpil. Povedal som mu, že som len hlavným kor­mi­del­ní­kom a že loď patrí podniku Morrel a syn. ,Ach, ach,‘ riekol, ,poznám ho. U Mor­re­lov­cov je lo­diar­stvo dedičným po­vo­la­ním, jeden Morrel slúžil v mojom pluku, keď som bol s posádkou vo Valencii‘.“

„Na môj’ veru, je to pravda!“ zvolal majiteľ lodí cele na­ra­do­vaný. „Bol to Polikar Morrel, môj strýko, ktorý sa stal ka­pi­tá­nom. Keď poviete, Dantès, môjmu strýkovi, že sa panovník na neho roz­pa­mä­tal, uvidíte, ten starý chlapík sa pustí do plaču. Tak, tak,“ po­kra­čo­val majiteľ lodí, po­tľap­ka­júc mladého človeka pria­teľ­sky po pleci, „dobre ste urobili, Dantès, že ste konali podľa úpravy kapitána Leclera a za­sta­vili ste sa na ostrove Elbe, hoc, keby sa pre­zra­dilo, že ste odo­vzdali mar­ša­lovi balík a zho­vá­rali ste sa s pa­nov­ní­kom, by vám to mohlo uškodiť.“

„V akom ohľade by mi to mohlo uškodiť?“ spýtal sa Dantès. „Veď ani neviem, čo som niesol, a panovník mi dal otázky, ktoré by bol mohol dať ko­mu­koľ­vek, koho videl prvýkrát. Ale odpusťte,“ povedal Dantès, „pri­chá­dzajú zdra­votní a colní úradníci; všakver dovolíte?“

„Len choďte, môj drahý Dantès.“

Mladý muž odišiel, ale sotva zmizol, už sa pri­blí­žil Danglars a riekol:

„Tuším, udal vám pri­ja­teľnú príčinu za­kot­ve­nia v Por­to­fe­rajo.“

„Zna­me­nitú, môj drahý pán Danglars.“

„Ach, tým lepšie,“ povedal účtovník, „lebo je vždy trápne vidieť, keď kamarát neplní svoju po­vin­nosť.“

„Dantès svoju vyplnil,“ povedal majiteľ lodí. „Nemožno mu nič vyčítať. Veď mu tú zastávku nariadil kapitán Leclere.“

„A propos, kapitán Leclere, ne­odo­vzdal vám od neho nejaký list?“

„Kto?“

„Dantès.“

„Mne? Nie! Mal vari nejaký?“

„Myslel som, že mu kapitán Leclere okrem balíka zveril aj list.“

„O akom balíku to vravíte, Danglars?“

„O tom, ktorý Dantès odovzdal pri zastávke v Por­to­fe­rajo.“

„Odkiaľ viete, že mal odovzdať balík v Por­to­fe­rajo?“

Danglars sa zapýril.

„Šiel som povedľa ka­pi­tá­no­vých dverí, ktoré boli po­ot­vo­rené, a videl som, ako dával ten balík a list Dan­tèsovi.“

„Nevravel mi nič o tom,“ riekol majiteľ lodí, „ale ak ho má, tak mi ho odovzdá.“

Danglars chvíľu pre­mýš­ľal.

„Tak prosím vás, pán Morrel,“ riekol, „ne­ho­vorte o tom Dan­tèsovi; asi som sa mýlil.“

V tej chvíli sa mladý človek vrátil; Danglars odišiel.

„Tak, drahý Dantès, už ste slobodný?“ spýtal sa majiteľ lodí.

„Áno, pane.“

„Netrvalo to dlho.“

„Nie, colným úrad­ní­kom som dal zoznam nášho tovaru a po­hra­ničná stráž poslala s prí­stav­ným kor­mi­del­ní­kom jedného človeka, ktorému som odovzdal naše listiny.“

„Tak tu už nemáte viac práce?“

Dantès vrhol bystrý pohľad vôkol.

„Nie, všetko je v poriadku,“ povedal.

„Môžete ísť teda so mnou na obed?“

„Odpusťte, pán Morrel, odpusťte, prosím vás, najprv musím nav­ští­viť svojho otca. Ale zato nie som menej vďačný vám za česť, ktorú mi pre­ja­vu­jete.“

„To je správne, Dantès, to je správne. Viem, že ste dobrý syn.“

„A… neviete, pane, má sa dobre môj otec?“ spýtal sa s istou vá­ha­vos­ťou Dantès.

„Nevidel som ho síce, drahý Edmond, ale myslím, že dobre.“

„Áno, je stále zavretý vo svojej izbietke.“

„To je dôkaz, že mu vo vašej ne­prí­tom­nosti nič ne­chý­balo.“

Dantès sa usmial.

„Môj otec je hrdý človek, pane, a keby mu aj všetko bolo chýbalo, po­chy­bu­jem, že by koho bol prosil o dačo na svete okrem Pána Boha.“

„Tak, po tejto prvej návšteve budeme vás čakať.“

„Pán Morrel, musím vás zas prosiť o od­pus­te­nie; však po tejto prvej návšteve chcem urobiť druhú, na ktorej mi tiež veľmi záleží.“

„Ah, naozaj, Dantès! zabudol som, že u Ka­ta­lán­cov ktosi práve tak ne­tr­pez­livo čaká na vás ako váš otec: pekná Mercedes.“

Dantès sa usmial.

„Ah! ah!“ po­kra­čo­val majiteľ lodí, „teraz sa už nedivím, že sa ma prišla až tri razy spýtať, čo je s ,Faraónom‘. Na môj veru, Edmond, je vám čo závidieť, že máte takú driečnu milenku.“

„Nie je to moja milenka, pane,“ povedal mladý námorník, „je to moja snú­be­nica.“

„Zavše je to jedno,“ riekol so smiechom majiteľ lodí.

„Ale nie u nás,“ povedal Dantès.

„Tak vás, drahý Edmond, nebudem zdr­žia­vať,“ po­kra­čo­val majiteľ, „uspo­ria­dali ste moje veci, preto vám dávam po­vo­le­nie, aby ste mohli uspo­ria­dať svoje. Ne­pot­re­bu­jete peniaze?“

„Nie pane; mám takmer celý cestovný asi troj­me­sačný plat.“

„Ste poriadny šuhaj, Edmond.“

„Povedzte ešte, pán Morrel, že mám chu­dob­ného otca.“

„Áno, áno, ste dobrý syn. Choďte len k otcovi; aj ja mám syna, a veľmi by som za­zlie­val tomu, kto by ho po troj­me­sač­nej ceste zdr­žia­val ďaleko odo mňa.“

„Dovolíte teda?“ riekol mladík, zdraviac sa.

„Áno, ak mi nemáte čo viac povedať.“

„Nie.“

„Kapitán Leclere, umie­ra­júc, nedal vám list pre mňa?“

„Nemohol písať, pane. Ale napadlo mi, že vás chcem poprosiť o dvoj­týž­dňovú do­vo­lenku.“

„Idete sa ženiť?“

„Pre­dov­šet­kým, a potom, aby som mohol ísť do Paríža.“

„Dobre, dobre! máte dosť času, Dantès; vy­práz­dne­nie lode potrvá asi šesť týždňov a pred troma mesiacmi sa nevydáme na more… O tri mesiace však musíte byť tu,“ po­kra­čo­val majiteľ, po­tľap­ká­va­júc po pleci mladého ná­mor­níka, „lebo ,Faraón‘ by nemohol odísť bez svojho kapitána.“

„Bez svojho kapitána!“ zvolal Dantès so žiarivým pohľadom. „Či môžem veriť vašim slovám, pane, veď ste sa ozvali práve na naj­s­kry­tej­šie nádeje môjho srdca. Mali by ste azda úmysel vy­me­no­vať ma za kapitána ,Faraóna‘?“

„Keby som bol sám, podal by som vám ruku, drahý Dantès, a povedal by som vám: ,Je to fakt,‘ ale mám spo­loč­níka a vám je známe ta­lian­ske po­re­kadlo: Che a compagno a padrone (kto má spo­loč­níka, má i pána). Ale vec je napoly vybavená, veď z dvoch hlasov jeden už máte. Pri druhom spo­lie­hajte na mňa, urobím, čo bude možné.“

„Och, pán Morrel,“ zvolal mladý námorník so slzami v očiach, chopiac sa rúk majiteľa; „ďakujem vám, pán Morrel, ďakujem i v mene svojho otca a Mercedes.“

„Dobre, dobre, Edmond, veď ešte majú dobrí ľudia na nebi Boha! Choďte k otcovi, choďte k Mercedes a potom sa vráťte ku mne.“

„Či vás nemám zaviezť na breh?“

„Nie, ďakujem; zostanem a uspo­ria­dam účty s Dan­glar­som. Boli ste s ním cestou spokojný?“

„To závisí od toho, aký zmysel dávate svojej otázke. Ak ide o dobrého kamaráta, nie; myslím, nemá ma už rád odvtedy, keď som po ne­patr­nom spore, ktorý sme mali, urobil hlúposť, že som mu pre vy­ba­ve­nie sporu navrhol de­sať­mi­nú­tovú zastávku na ostrove Monte Cristo; návrh, ktorý on ako ne­správny odmietol. Ak sa však spy­tu­jete na úč­tov­níka, myslím, že mu nemožno nič vyčítať a že so spôsobom, akým vec zariadil, budete spokojný.“

„A keby ste tak,“ pýtal sa majiteľ lodí, „bol ka­pi­tá­nom ,Faraóna‘, podržali by ste si Dan­glarsa s radosťou?“

„Či už kapitán alebo sekond, pán Morrel,“ odvetil Dantès, „budem mať vždy úctu k tým, ktorí požívajú dôveru mojich pred­sta­ve­ných.“

„Tak, Dantès, vidím, že ste v každom ohľade dobrý šuhaj. Ale aby som vás ne­zdr­žia­val ďalej, choďte, lebo vidím, že stojíte ako na tŕní.“

„Pre­púš­ťate ma, prosím?“ spýtal sa Dantès.

„Choďte len.“

„Dovolíte mi použiť váš čln?“

„Použite.“

„Do­vi­de­nia, pán Morrel, ti­síc­ná­sobná vďaka!“

„Do­vi­de­nia, môj drahý Edmond, veľa šťastia!“

Mladý námorník skočil do člna, sadol si na lavičku a zavelil, aby pristáli pri Can­ne­biere. Dvaja plavci sa na­klo­nili k veslám a čln sa šinul tak rýchlo, ako len bolo možné medzi tisícimi bárkami, ktoré za­ta­ra­so­vali úzky priestor medzi dvoma radmi lodí, ťa­ha­jú­cimi sa od vchodu prístavu k Or­le­án­skemu nábrežiu.

Majiteľ lodí ho sledoval s usmie­va­vým pohľadom až po breh, kým ne­vy­sko­čil na dlažbu nábrežia a zmizol v pestrom zástupe, ktorý od piatej ráno do deviatej večer plní slávnu ulicu, na ktorú sú moderní Fókovia natoľko pyšní, že cele vážne chcú na­ho­vo­riť svetu, a to s dôrazom rázneho se­ba­ve­do­mia: ,Keby Paríž mal Can­ne­biere, bol by Paríž malým Mar­se­ille.‘

Majiteľ lodí, keď sa obrátil, zhliadol za sebou Dan­glarsa, ktorý zdanlivo čakal na jeho rozkazy, no v sku­toč­nosti aj on sledoval pohľadom mladého ná­mor­níka.

Ale výraz pohľadov, ktoré sle­do­vali toho istého človeka, bol veľmi zvláštny.

 


II. Otec a syn

 

Nechajme Dan­glarsa, zá­pa­sia­ceho s duchom ne­ná­visti, aby sa pokúšal našepkať nejaký zlo­my­seľný pred­po­klad o svojom druhovi do ucha majiteľa lodí a po­zo­rujme Dantèsa, ktorý, pre­beh­núc pozdĺž Can­ne­biere, zabočil do ulice de Noailles, a vstúpiac do malého, na ľavej strane Allees de Mailhan sto­ja­ceho domca, kráčal rýchlo hore tmavými schodmi na štvrté po­scho­die, za­chy­tá­va­júc sa jednou rukou zá­brad­lia, druhou rukou utlmoval tlkot srdca, a zastal pri od­chý­le­ných dverách, ktorými bolo vidieť do malej izbičke.

V tejto izbe býval Dantèsov otec.

Novina o príchode ,Faraóna‘ ne­za­lietla ešte k starcovi, ktorý, stojac na stolici, chve­jú­cou sa rukou pri­pev­ňo­val tyčky k nie­koľ­kým ka­pu­cín­skym žeruchám, ktoré, spletené s divým viničom, vypínali sa po mrežiach okna.

Zrazu cítil, že ho niekto objal okolo pása a dobre známy hlas mu volal za chrbtom:

„Otec, môj drahý otec!“

Starec sa s výkrikom obrátil, a keď zbadal syna, klesol mu celý bledý a celý sa trasúc do náručia.

„Čo ti je, otecko?“ zvolal mladý človek zne­po­ko­jený. „Si azda chorý?“

„Nie, nie, môj drahý Edmond, môj syn, moje dieťa, nie, nečakal som ťa však a radosť, vzru­še­nie, že ťa tak ne­oča­ká­vane vidím… ah, Bože môj! Zdá sa mi, že zomriem!“

„Len sa upokoj, otče! Som to ja, som to naozaj ja! Vravia, že radosť neublíži, preto som vstúpil bez prípravy. Usmej sa mi teda a nehľaď na mňa tak vyjavene. Vraciam sa a teraz už budeme šťastní.“

„Ah, tým lepšie, šuhajko!“ povedal starec; „ale ako že budeme šťastní? Azda ma už ne­opus­tíš? Roz­prá­vaj mi teda o svojom šťastí!“

„Bože, odpusť,“ riekol mladík, „že sa teším šťastiu, ktoré bolo vykúpené zár­mut­kom jednej rodiny; Boh mi je svedok, že by som po tom šťastí nebol nikdy zatúžil; zavítalo, a nemám sily, aby som sa nad ním rmútil: zna­me­nitý kapitán Leclere zomrel, otče, a je prav­de­po­dobné, že vplyvom pána Morrela dostanem jeho miesto. Rozumieš, otče? V dvad­sia­tom roku budem ka­pi­tá­nom s platom sto lu­is­do­rov a s podielom zo zisku! Či to nie je viacej, ako mohol očakávať taký chudobný námorník, ako som ja?“

„Áno, syn môj, áno, to je úspech,“ odvetil starec, „to je šťastie.“

„Chcem, aby si z prvých zlatákov, ktoré dostanem, mal domec so záh­rad­kou, aby si v nej mohol pestovať žeruchu, vinič a ze­mo­ze­leň… Ale čo ti je, otče, tak sa mi vidí, že ti je zle?“

„Tr­pez­li­vosť, tr­pez­li­vosť! To je nič.“ A starec, ktorému unikali sily, klesol dozadu.

„Rýchlo, rýchlo!“ riekol mladík, „čaša vína ťa ob­čerství. Kde mávaš víno?“

„Nie, ďakujem, nehľadaj; netreba mi,“ riekol starec a pokúsil sa zadržať syna.

„Ba hej, ba hej, otče, povedz mi, kde je?“

A otvoril dve-tri skrine.

„Darmo…“ riekol starec. „Niet už vína.“

„Ako, niet už vína!“ riekol blednúci Dantès, po­ze­ra­júc strie­davo na starcove spadnuté líca a na prázdne skrine. „Ako, niet už vína! Trpel si ne­dos­tat­kom groša, otče?“

„Keď si ty tu, nechýba mi nič,“ odvetil starec.

„Veď,“ zajakal sa Dantès, stie­ra­júc si pot, ktorý mu rinul čelom. „Veď keď som od­chá­dzal pred troma mesiacmi, nechal som ti dvesto frankov.“

„Áno, áno, Edmond, to je pravda, ale keď si odchodil, zabudol si na malý dlh u suseda Ca­de­roussa; pri­po­me­nul mi ho a hovoril, že ak ho za teba ne­za­pla­tím, dá si ho zaplatiť od pána Morrela. Tak, rozumieš, obávajúc sa, že by ti to mohlo škodiť…“

„Tak?“

„Tak som ho vyplatil.“

„Ale,“ zvolal Dantès, „ja som bol dlžen Ca­de­rous­sovi sto šty­rid­sať frankov!“

„Áno,“ zajakal sa starec.

„A ty si mu ich zaplatil z tých dvesto frankov, ktoré som ti nechal?“

Starec kývol na znak súhlasu.

„A ty si žil tri mesiace zo šesť­de­sia­tich frankov!“ vzdychol si mladý muž.

„Vieš, ako málo po­tre­bu­jem,“ riekol starec.

„Oh! Bože môj, Bože môj, odpusť mi!“ zvolal Edmond, vrhajúc sa pred dobrým starcom na kolená.

„Čo robíš?“

„Ranil si mi srdce!“

„Bah! Ty si tu,“ vravel usmie­vavo starec, „všetko je už za­bud­nuté, všetko je zas dobre.“

„Áno, tu som,“ riekol mladík, „tu som s peknou bu­dúc­nos­ťou a s trochou zlata. Pozri, otče, vezmi si ho, vezmi, a daj si hneď dačo doniesť.“

A vy­práz­dnil na stôl svoje vrecká, ktoré ob­sa­ho­vali dvanásť kusov zlata, päť alebo šesť päť­f­ran­ko­vých mincí a drobné peniaze.

Tvár starého Dantèsa sa vy­jas­nila.

„Čie je to?“ spýtal sa.

„Nuž moje!… Tvoje!… Naše!… Vezmi, nakúp zásob, buď šťastný, zajtra budú iné.“

„Pomaly, pomaly,“ riekol starec s úsmevom; „s tvojím do­vo­le­ním použijem skromne tvoju pe­ňa­ženku; keby ma videli naraz kupovať viacej vecí, ešte by si mysleli, že som musel čakať na tvoj návrat, aby som si ich mohol za­do­vá­žiť.“

„Urob, ako chceš, otče, ale pre­dov­šet­kým si vezmi slúžku. Nechcem, aby si bol aj naďalej sám. Pre­pa­šo­val som kávu a zna­me­nitý tabak v malej skrinke, zajtra to dostaneš. Ale pst! Dakto ide.“

„To je Ca­de­rousse, ktorý sa asi dozvedel o tvojom príchode a ide ti bez­po­chyby bla­ho­že­lať k šťast­nému návratu.“

„To sú tiež pery, ktoré, keď hovoria, srdce si myslí dačo cele iné,“ zašomral Edmond, „Všetko jedno, je to sused, ktorý nám pre­uká­zal službu, preto nechže je vítaný.“

A skutočne, vo chvíli, keď Edmond tlmeným hlasom dokončil vetu, zjavila sa vo dverách čierna, bradatá hlava Ca­de­roussa. Bol to dvad­sať­päť-dvad­sať­šesť­ročný muž, držiaci v ruke kus súkna, ktoré — keďže bol po­vo­la­ním krajčír — mienil premeniť na výložky obleku.

„Eh! konečne si sa vrátil, Edmond?“ riekol s ne­fal­šo­va­ným prí­zvu­kom mar­se­ill­skej vý­slov­nosti, pričom sa usmial naširoko, od­ha­ľu­júc ako zo slo­no­viny biele zuby.

„Ako vidíte, sused Ca­de­rousse, a som ochotný poslúžiť vám hocičím,“ odvetil Dantès, týmto po­núk­nu­tím služieb nedobre za­krý­va­júc svoju chlad­nosť.

„Ďakujem, ďakujem, na šťastie ne­pot­re­bu­jem nič, ba čo viac, zavše mňa môžu po­tre­bo­vať iní.“ (Dantès urobil pohyb.) „Nemyslím to na teba, šuhaj, požičal som ti peniaze, ty si mi ich vrátil; tak to robia dobrí susedia, sme vy­rov­naní.“

„Nie sme nikdy vy­rov­naní s tými, ktorým sme dačím za­via­zaní,“ vravel Dantès. „Preto, ak sme im aj nie dlžný peniaze, dlžný sme im vďaku.“

„Prečo by sme mali o tom hovoriť! Čo sa stalo, stalo sa. Hovor o svojom šťastnom návrate, šuhaj. Šiel som práve do prístavu za­opat­riť si látku gaš­ta­no­vej farby, a tu som sa stretol s pria­te­ľom Dan­glar­som.

,Ty si v Mar­se­ille?‘

,Eh, to si myslím,‘ odvetil on.

,Dom­nie­val som sa, že si v Smyrne.‘

,Mohol by som tam byť, lebo stadiaľ pri­chá­dzam.‘

,A čo je s Edmondom, kde je ten šuhaj?‘

,Bez­po­chyby u svojho otca,‘“ vravel Danglars. „Vrátil som sa teda,“ po­kra­čo­val Ca­de­rousse, „aby som mal šťastie stisnúť pria­te­ľovi ruku!“

„Ten dobrý Ca­de­rousse,“ riekol starec, „má nás tak rád.“

„Isteže vás mám rád, ba si vás aj ctím, pretože sta­toč­ných ľudí je málo! Tak sa mi vidí, šuhaj, že sa vraciaš bohatý!“ po­kra­čo­val krajčír, škúliac na kmeň zlata a striebra, ktoré Dantès položil na stôl.

Mladík zbadal túžobný plam, ktorý vzbĺkol z čiernych očí su­se­do­vých.

„Ach! Bože môj!“ riekol ned­ban­livo, „to nie je moje zlato; prejavil som pred otcom obavu, či azda nemal ne­dos­ta­tok, kým som bol preč, a on, aby ma uspo­ko­jil, vysypal na stôl obsah svojej pe­ňa­ženky. Tak, otče,“ po­kra­čo­val Dantès, „schovaj si peniaze, ak ich len ne­pot­re­buje sused Ca­de­rousse, ak áno, stojím mu k službám.“

„Nie, šuhaj,“ riekol Ca­de­rousse, „chva­la­bohu, ne­pot­re­bu­jem nič, po­vo­la­nie živí svojho človeka. Nechaj si len svoje peniaze, nechaj: niet ich nikdy dosť. Som ti však vďačný za po­núk­nu­tie práve tak, ako by som ho bol prijal.“

„Urobil som to ochotne,“ riekol Dantès.

„Ne­po­chy­bu­jem o tom. Tak, s pánom Morrelom si v naj­lep­šom pomere, ty li­chot­ník?“

„Pán Morrel bol ku mne vždy láskavý,“ odvetil Dantès.

„Tak si potom schybil, že si neprijal jeho pozvanie na obed.“

„Ako to, neprijal jeho pozvanie na obed?“ spýtal sa starý Dantès. „On ťa teda zval na obed?“

„Áno, otče,“ odvetil Edmond, usmie­va­júc sa otcovmu po­ču­do­va­niu, vy­vo­la­nému toľkým poctením, ktoré sa dostalo synovi.

„Prečo si ho teda odmietol, syn môj?“ spýtal sa starec.

„Aby som čím skôr prišiel k vám, otče,“ povedal mladík. „Ponáhľal som sa vidieť vás.“

„To asi popudilo dobrého pána Morrela,“ riekol Ca­de­rousse. „A ak má niekto chuť na miesto kapitána, robí chybu, ak popudí proti sebe majiteľa lode.“

„Objasnil som mu príčinu svojho od­rie­ka­nia,“ vravel Dantès, „a on ju, dúfam, pochopil.“

„Ale to je tak, že ak chce byť niekto ka­pi­tá­nom, musí sa svojim pánom trocha zaliečať.“

„Dúfam, že sa stanem ka­pi­tá­nom aj bez toho,“ povedal Dantès.

„Tým lepšie, tým lepšie! To bude tešiť všetkých tvojich starých pria­te­ľov, a poznám niekoho tam dolu za ci­ta­de­lou svätého Mikuláša, kto sa preto nebude hnevať.“

„Mercedes?“ riekol starec.

„Áno, otče,“ odvetil Dantès, „a teraz, keď som vás už videl a viem, že ste zdravý, že máte všetko, čo po­tre­bu­jete, prosím vás o po­vo­le­nie, aby som smel nav­ští­viť Ka­ta­lán­cov.“

„Choď, dieťa moje,“ riekol starý Dantès, „a nech Boh žehná tvojej žene tak, ako žehnal v mojom synovi mne.“

„Jeho žene!“ riekol Ca­de­rousse. „Vy sa s tým akosi po­náh­ľate, otec Dantès! Tak sa mi vidí, že ešte nie je ňou.“

„Nie; ale podľa všetkej prav­de­po­dob­nosti,“ vravel Edmond, „bude ňou už skoro.“

„Nebude škodiť, naozaj nebude škodiť, keď sa po­po­náh­ľaš, šuhaj.“

„A prečo?“

„Lebo Mercedes je krásna deva, a krásnym devám ne­chý­bajú nikdy za­ľú­benci. A najmä za touto ich behá na tucty.“

„Skutočne?“ riekol Edmond s úsmevom, ktorým prenikal ľahký nádych nepokoja.

„Oh, áno,“ povedal Ca­de­rousse, „a k tomu dobré partie; ale, rozumie sa, budeš ka­pi­tá­nom a nemusíš sa obávať, že ti dá košom!“

„To je toľko,“ od­po­ve­dal Dantès s úsmevom, ktorým nedobre utajoval svoj nepokoj, „že keby som nebol ka­pi­tá­nom…“

„Eh! Eh!“ pohodil Ca­de­rousse.

„Dosť!“ riekol mladík, „mám o ženách vo vše­obec­nosti lepšiu mienku ako vy, a najmä o Mercedes som pre­sved­čený, či som už ka­pi­tá­nom alebo nie, že mi ostane verná.“

„Tým lepšie! Tým lepšie!“ povedal Ca­de­rousse. „Keď sa má človek ženiť, je vždy lepšie, keď verí. Ale nemôže škodiť, šuhajko, keď nebudeš mrhať čas, oznámiš jej čím skôr svoj príchod a zveríš jej svoje nádeje.“

„Idem,“ riekol Edmond.

Objal otca, po­zdra­vil sa Ca­de­rous­sovi kývnutím a odišiel.

Ca­de­rousse sa ešte chvíľu zabavil, potom sa odobral od starého Dantèsa a odišiel aj on, aby sa stretol s Dan­glar­som, ktorý ho čakal na rohu ulice Genac.

„Tak,“ povedal Danglars, „videl si ho?“

„Len čo sme sa rozišli,“ odvetil Ca­de­rousse.

„A vravel ti, že má nádej stať sa ka­pi­tá­nom?“

„Hovoril o tom, ako by ním už bol.“

„Tr­pez­li­vosť!“ riekol Danglars. „Tak sa mi vidí, že sa trochu pre­náh­ľuje.“

„Hrom! Zdá sa, že mu to pán Morrel sľúbil.“

„Je roz­ra­dos­tený?“

„Ba je preto bezočivý; ponúkal mi svoje služby, ako by bol veľkou osob­nos­ťou; núkal mi na pôžičku peniaze ako nejaký bankár.“

„A ty si to odmietol?“

„Priamo, hoci som to mohol pokojne prijať, keďže prvé groše, ktoré mal v rukách, boli odo mňa. Ale teraz už pán Dantès nebude po­tre­bo­vať nikoho, veď bude ka­pi­tá­nom.“

„Bah!“ riekol Danglars, „ešte nie je ním.“

„Na môj’ dušu, dobre by bolo, keby sa ním nestal,“ vravel Ca­de­rousse, „bo inak sa nebude možno s ním hovoriť.“

„Keby som tak chcel,“ riekol Danglars, „ostal by tým, čím je, ba možno, že by bol menší, ako je.“

„Čo vravíš?“

„Nič, hovorím to len sebe. A ešte je vždy zaľúbený do tej peknej Ka­ta­lánky?“

„Šialene zaľúbený. Šiel k nej. Ale ak sa nemýlim, narazí tam na prekážky.“

„Vysvetli, ako to myslíš.“

„Načo?“

„Je to dô­le­ži­tej­šie, ako si myslíš. Nemáš rád Dantèsa, čo?“

„Nemám rád aro­gant­ných ľudí.“

„Tak mi teda povedz, čo vieš o Ka­ta­lánke?“

„Neviem nič určité; lenže som videl veci, ktoré vo mne vzbu­dzujú myš­lienku, že budúci kapitán, ako som ti povedal, bude mať ťažkosti niekde na okolí cesty Vieilles-In­fir­me­ries.“

„Čo si videl? Tak vrav.“

„Nuž, videl som, že keď Mercedes ide do mesta, spre­vá­dza ju vždy statný Ka­ta­lá­nec, veľmi opálený a veľmi vznet­livý mládenec čiernych očí a čer­ve­ných líc, ktorého menuje svojím brat­ran­com.“

„Ah! skutočne! A myslíš, že jej ten bratanec dvorí?“

„Myslím, že áno: veď, do čerta, čo by mohol iné robiť statný, dvad­sať­je­den­ročný šuhaj v spo­loč­nosti peknej devy?“

„A ty vravíš, že Dantès šiel ku Ka­ta­lán­com?“

„Odišiel ta predo mnou.“

„Ak pôjdeme tým smerom, mohli by sme sa zastaviť v Réserve a pri čaši vína počkať ďalšie zvesti.“

„A kto nám ich dá?“

„Budeme pri ceste a Dan­tèsovi vyčítame z tváre, čo sa stalo.“

„Nedbám,“ povedal Ca­de­rousse; „ale ty platíš.“

„Isteže,“ vravel Danglars.

A obidvaja sa pobrali rýchlym krokom na označené miesto. A keď prišli ta, dali si doniesť sklenicu vína a dva poháre.

Otec Pamfile vravel, že videl ísť Dantèsa okolo ani nie pred de­sia­timi minútami.

Keď sa pre­sved­čili, že Dantès je u Ka­ta­lán­cov, sadli si pod šumiace lístie platanov a moruší, na ich konároch veselá družina vtákov ospe­vo­vala jeden z prvých krásnych dní vesny.

 


III. Katalánci

 

Asi na sto krokov od miest­nosti, kde Danglars a Ca­de­rousse pria­teľ­sky popíjali perliace sa víno z La Malgue, skúmajúc zrakom i sluchom okolie, za holým, slnečným, mis­tra­lom ovie­va­ným nábrežím stlala sa dedina Ka­ta­lán­cov.

Raz sa odlúčila od špa­niel­skej rodnej zeme tajomná osada a dorazila na výbežok, kde je doteraz, hovorila cudzou rečou, ale skadiaľ prišla, to nevedel nik. Jeden z jej vodcov, ktorý rozumel pro­ven­sál­sky, požiadal mesto Mar­se­ille, aby im darovalo toto holé a neúrodné pred­ho­rie, na ktoré, ako antickí plavci, vytiahli svoje lode. Ich prosbe vyhoveli, a o tri mesiace okolo ich dvanásť-pätnásť lodí, na ktorých sa sem do­pla­vili títo morskí ko­čov­níci, vzrástla dedinka.

Táto polo maurským, polo špa­niel­skym slohom vy­sta­vaná bizarná a malebná dedinka, obývaná po­tom­kami týchto ľudí, ho­vo­ria­cich rečou svojich otcov, je dnes taká, ako bola za sta­ro­dávna, lebo verní ostali tri-štyri storočia tomuto pred­ho­riu, na ktorom sa osadili ako kŕdeľ morských vtákov, ne­po­mie­ša­júc sa s oby­va­teľ­stvom mar­se­ill­ským, ženiac sa medzi sebou, za­cho­vali si reč, pôvodný mrav a kroj rodnej vlasti.

Naši či­ta­te­lia musia prejsť jedinou ulicou tejto dedinky a vstúpiť s nami do jedného z domov, ktorým slnce a ich žltkavý odtienok, tvoriaci jedinú okrasu špa­niel­skych poradas, po­sky­tujú tú peknú, vi­diec­kym budovám vlastnú farbu zväd­nu­tého lístia.

Pekná mladá deva s čiernymi ako eben vlasmi a bar­šú­no­vými gazelími očami stála opretá o stenu a štíhlymi prstami antickej formy mädlila nevinnú halúzku vresu, z ktorého trhala kvety, takže ich lupienky po­krý­vali už zem; jej až po lakte obnažené ramená, ktoré, hoci boli opálené, zdali sa mo­de­lo­vané podľa vzoru ramien Venuše z Arlesu, chveli sa akousi ho­rúč­ko­vou ne­tr­pez­li­vos­ťou a nôžkou jemného tvaru dupkala na dlážku, takže bolo možno vidieť uš­ľach­tilú oblosť jej lýtka, ktoré bolo uväznené do červenej ba­vl­ne­nej pančuchy so sivými a modrými hranmi.

Na tri kroky od nej, kolíšuc sa na stolci, sedel o starý, čr­vo­to­čou pre­vŕ­taný nábytok opretý veľký dvad­saťš­tyri-dvad­sať­päť­ročný mládenec a hľadel na ňu zrakom, v ktorom sa boril nepokoj so smútkom; jeho pohľad sa spytoval, ale pevný a rozhodný zrak mladej devy opanoval jej spo­loč­níka.

„Tak, Mercedes,“ riekol mladý človek, „onedlho zavíta Veľká noc, a to je práve príhodný čas na svadbu, dajte mi odpoveď!“

„Dala som vám ju už sto ráz, Fernand, a musíte byť sám sebe ne­pria­te­ľom, keď ju znova žiadate!“

„Tak, prosím vás, opakujte ju ešte, aby som jej napokon uveril. Povedzte mi stý raz, že za­vr­hu­jete moju lásku, s ktorou sú­hla­sila vaša matka, aby som pochopil, že sa za­hrá­vate s mojím šťastím, že môj život a moja smrť sú vám ničím. Ah, Bože môj, Bože! desať rokov som sníval o tom, že budem vaším mužom, a teraz mám stratiť túto nádej, ktorá bola jediným cieľom môjho života!“

„Ja som vás však nikdy ne­upev­ňo­vala v tejto nádeji, Fernand,“ odvetila Mercedes. „Nemôžete mi vyčítať, že som s vami hoc i len raz ko­ke­to­vala. Vždy som vám vravela: mám vás rada ako brata, ne­žia­dajte odo mňa viac ako ses­ter­skú lásku, lebo moje srdce patrí inému! Či som vám to vždy ne­vra­vela, Fernand?“

„Áno, viem to dobre, Mercedes,“ hovoril mladý človek. „Získali ste si proti mne krutú zásluhu úp­rim­nosti. Ale zabúdate na posvätný zákon, ktorý vládne medzi Ka­ta­lán­cami, že sa ženia len medzi sebou?“

„Mýlite sa, Fernand, to nie je zákon, je to len zvyk, a nič viac; a verte mi, že lepšie by bolo vo vašom záujme ne­od­vo­lá­vať sa na tento zvyk. Vzali vás za vojaka, Fernand, sloboda, ktorú požívate, je len trpená, môžu vás každú chvíľu povolať k pluku. A keď budete raz vojakom, čo urobíte so mnou, smutnou, opus­te­nou, chu­dob­nou diev­či­nou, ktorej jediným imaním je chalupa na spad­nu­tie, v nej visí niekoľko po­tr­ha­ných sietí, biedne de­dič­stvo, ktoré môj otec zanechal matke a matka mne? Uvážte, Fernand, že od roka, ako mi zomrela, živím sa takmer z verejnej dob­ro­čin­nosti! Zavše sa tvárite, ako by som vám bola užitočná, ako by som mala právo brať podiel z vášho rybolovu, prijímam to, lebo ste synom brata môjho otca, preto, že sme spolu rástli, ale hlavne preto, že by vás to veľmi rmútilo, keby som to odmietla. Ale cítim veľmi dobre, že ryba, ktorú predám za peniaze, za ktoré potom kúpim konope na siete, cítim veľmi dobre, Fernand, že je to len milodar.“

„A čo na tom záleží, Mercedes, ak sa mi páčite taká, ako ste, chudobná a opustená, ba väčšmi ako dcéra naj­pyš­nej­šieho majiteľa lodí a hoc i naj­bo­hat­šieho bankára z Mar­se­ille? A čože ja po­tre­bu­jem? Statočnú ženu a dobrú gazdinú. A či môžem nájsť lepšiu, ako ste vy?“

„Fernand,“ vravela Mercedes, po­tria­sa­júc hlavou, „žena, ktorá miluje iného muža ako svojho manžela, je zlou gazdinou a nemôže ručiť za to, že zostane statočná. Uspo­kojte sa s mojim pria­teľ­stvom, lebo, opakujem, že to je všetko, čo vám môžem sľúbiť, a ja sľubujem len to, čo iste môžem dať.“

„Hej, rozumiem,“ riekol Fernand, „tr­pez­livo znášate svoju biedu, ale obávate sa mojej. Tak, Mercedes, keď ma budete milovať, budem sa boriť s osudom; vy mi do­ne­siete šťastie a ja budem bohatý: zveľadím rybársku živnosť, môžem ako pomocník vstúpiť do obchodu, ba môžem sa stať aj ob­chod­ní­kom.“

„Z toho všetkého nemôžete nič usku­toč­niť, Fernand; ste vojakom, a ak ostanete doma, to je len preto, že nie je vojna. Buďte len rybárom, ne­sno­vajte sny, ktoré by vám urobili sku­toč­nosť ešte hroz­nej­šou, a uspo­kojte sa s mojim pria­teľ­stvom, veď i tak vám nič iné dať nemôžem.“

„Tak, máte pravdu, Mercedes, pôjdem za ná­mor­níka, miesto ot­cov­ského kroja, ktorým opo­vr­hu­jete, budem nosiť klobúk z la­ko­va­nej kože, pru­ho­vanú košeľu, modrú blúzu s kotvami na gom­bí­koch. Či nie je potrebný taký oblek, aby sa vám človek páčil?“

„Čo chcete tým povedať?“ spýtala sa Mercedes s ve­li­teľ­ským pohľadom. „Čo tým chcete povedať? Ne­ro­zu­miem vás.“

„Chcem povedať, Mercedes, že ste proti mne taká tvrdá a ukrutná len preto, že čakáte dakoho, kto je tak oblečený. Ale ten, koho čakáte, je azda nestály, a ak nie, tak je ním miesto neho more.“

„Fernand,“ zvolala Mercedes, „myslela som, že ste dobrý, ale mýlila som sa. Máte zlé srdce, keď svojou žiar­li­vos­ťou pri­vo­lá­vate hnev boží. Nuž áno, pri­zná­vam sa, čakám a milujem toho, o kom hovoríte, a ak sa nevráti, nebudem ho ob­vi­ňo­vať z ne­stá­losti ako vy, ale poviem, že zomrel s láskou v srdci.“

Mladý Ka­ta­lá­nec urobil zúrivý pohyb.

„Chápem vás, Fernand, pomstíte sa za to, že vás ne­mi­lu­jem, a skrížite svoj ka­ta­lán­sky nôž s jeho dýkou. A k čomu to povedie? Že stratíte moje pria­teľ­stvo, ak vás porazí, a ak zví­ťa­zíte, moje pria­teľ­stvo premení sa na nenávisť. Verte mi, hľadať spor s mužmi je zlým pros­tried­kom na získanie priazne ženskej, ktorá ho miluje! Nie, Fernand, vy sa nedáte za­chvá­tiť svojimi zlými myš­lien­kami. Keď už nemôžem byť vašou ženou, uspo­ko­jíte sa s tým, že budem vašou pria­teľ­kou a sestrou. A konečne,“ dodala so za­ka­le­ným a ne­po­koj­ným zrakom, „počkajte, počkajte, Fernand, práve ste povedali, že more je zradné, už sú tomu štyri mesiace, ako odišiel, a od štyroch mesiacov na­po­čí­tala som už veľa búrok!“

Fernand ostal necitný, nesnažil sa osušiť slzy, ktoré kanuli po lícach Mercedes, hoc za každú tú slzu bol by dal čašu svojej krvi; lež tieto slzy nekanuli pre neho, ale pre druhého.

Vstal, prešiel sa po chalupe, a vrátiac sa s chmúrnym pohľadom a zaťatými päsťami, zastal pred Mercedes a riekol:

„Povedzte mi ešte raz, Mercedes, je to vaše pevné roz­hod­nu­tie?“

„Milujem Edmonda Dantèsa,“ riekla deva s chladom, „a nikto iný nebude mojím manželom ako Edmond.“

„A budete ho vždy milovať?“

„Kým len budem živá.“

Fernand sklonil ochab­nuto hlavu a z hrude sa mu vyrval vzdych, podobný stonu; potom rýchlo zdvihol čelo a riekol so za­kle­ne­nými zubami a roz­ší­re­nými nozdrami:

„A ak je mŕtvy?“

„Ak je mŕtvy — zomriem.“

„A ak na vás zabudne?“

„Mercedes!“ zvolal pred domom veselý hlas. „Mercedes!“

„Ach!“ vykríkla mladá deva od radosti a vy­sko­čila, hnaná láskou. „Vidíte, že na mňa ne­za­bu­dol, veď je tu!“

Bežala ku dverám a otvorila ich, volajúc:

„Poď, Edmond, tu som!“

Chvejúci sa a bledý Fernand cúvol, ako cúva ces­to­va­teľ pri pohľade na hada, a klesol na stolec, na ktorý narazil.

Edmond a Mercedes spo­čí­vali si v náručí. Žeravé mar­se­ill­ské slnce vnikalo otvorom dverí a oblialo ich záplavou žiare. Zo začiatku nevideli okolo seba nič. Nezmerné šťastie osi­ho­tilo ich od sveta a lámali len slová, ktoré sú výronom takej živej radosti, že sa podobajú výrazom bolesti.

Zrazu Edmond zbadal chmúrnu tvár Fernanda, ktorá, bledá a hrozivá, vy­stu­po­vala z tône; pohybom, ktorý si azda ani sám ne­uve­do­mil, mladý Ka­ta­lá­nec siahol za nožom, čo mu tkvel za pásom.

„Ah, odpusťte,“ riekol Dantès, mŕštiac tiež obrvy, „nezbadal som, že sme traja.“

A obrátiac sa k Mercedes, spýtal sa:

„Kto je ten pán?“

„Ten pán bude tvojím naj­lep­ším pria­te­ľom, Dantès, lebo je to môj priateľ, môj bratanec, môj brat; je to Fernand, človek, ktorého po tebe, Edmond, milujem na svete naj­väčšmi. Či ho nepoznáš?“

„Ach, tak je,“ riekol Edmond.

A ne­pus­tiac Mercedes, ktorej ruku držal vo svojej, druhú podával so srdečným pohnutím Ka­ta­lán­covi.

Ale Fernand, ďaleko od toho, aby od­po­ve­dal na tento pria­teľ­ský posunok, zostal nemý a nehybný ako socha.

V tom Edmond pozrel skúmavo na vzrušenú a chvejúcu sa Mercedes, potom zas na za­chmú­re­ného a hro­zi­vého Fernanda.

Jeden pohľad vy­svet­lil mu všetko.

Do hlavy mu vstúpil hnev.

„Nevedel som, keď som sa k vám tak ponáhľal, Mercedes, že tu nájdem ne­pria­teľa.“

„Ne­pria­teľa!“ zvolala Mercedes, vrhnúc na­hne­vaný pohľad na svojho bratanca. „Ne­pria­teľa u mňa, vravíš, Edmond? Keby to bola pravda, chytila by som ťa pod rameno, odišla by som do Mar­se­ille, opustila tento dom a ne­vrá­tila by som sa nikdy.“

Z Fer­nan­dovho oka vyšľahol plameň.

„A keby ťa postihlo ne­šťas­tie, môj Edmond,“ po­kra­čo­vala s tou istou bez­cit­nou flegmou, ktorá do­ka­zo­vala Fer­nan­dovi, že deva na­hliadla až na dno jeho temnej myš­lienky, „ak by ťa postihlo ne­šťas­tie, vyšla by som na Cap de Morgion a vrhla by som sa strmhlav do skal­na­tej prie­pasti.“

Fernand úžasne zbledol.

„Ale mýlil si sa, Edmond,“ po­kra­čo­vala Mercedes, „tu niet ne­pria­teľa, je tu len môj brat Fernand, ktorý ti stisne ruku ako oddaný priateľ.“

A pri týchto slovách mladá deva utkvela ve­li­teľ­ským pohľadom na Ka­ta­lán­covi, ktorý, akoby ním očarený, pri­blí­žil sa pomaly k Ed­mon­dovi a podal mu ruku.

Jeho nenávisť podobná be­z­vlád­nej, ale divej vlne, roz­bí­jala sa na vplyve, ktorým na neho pôsobila táto ženská.

Ale sotva sa dotkol Ed­mon­do­vej ruky, cítil, že urobil niečo, čo pre­sa­ho­valo jeho sily, a vyrútil sa z domu.

„Oh,“ zvolal, bežiac ako šialený, za­rý­va­júc prsty do štice. „Oh, kto ma oslobodí od tohto človeka? Beda mne! Beda mne!“

„Hej, Ka­ta­lá­nec! Hej, Fernand! Kam utekáš?“ volal akýsi hlas.

Mladý muž sa zastavil v behu, po­ob­ze­ral sa a zbadal Ca­de­roussa, uve­le­be­ného pri Dan­glar­sovi pod list­na­tou be­sied­kou.

„Tak!“ riekol Ca­de­rousse. „Prečo nejdeš k nám, a či máš tak na­po­náhlo, že ne­stih­neš povedať pria­te­ľom ani dobrý deň?“

„Najmä ak majú pred sebou skoro plnú fľašu vína?“ dodal Danglars.

Fernand pozrel vyjavene na obidvoch mužoch a ne­od­po­ve­dal.

„Zdá sa cele zarazený,“ riekol ticho Danglars, dotknúc sa kolenom Ca­de­roussa. „Tuším, mýlili sme sa, stal sa opak toho, čo sme čakali, a zvíťazil Dantès?“

„Hrom do toho! Uvidíme,“ odvetil Ca­de­rousse.

A obrátiac sa k mladému mužovi, riekol:

„Tak, Ka­ta­lá­nec, rozhodol si sa?“

Fernand si utrel pot, ktorý mu stekal čelom, a vošiel pomaly do besiedky, ktorej tôňa, zdalo sa, upo­ko­jila akosi jeho zmysly a prí­jem­ným chladom osvie­žila trochu jeho vy­čer­pané telo.

„Dobrý deň,“ riekol, „volali ste ma, všakver?“

A skôr sklesol, ako si sadol na jednu zo stolíc, ktoré ob­klo­po­vali stôl.

„Nuž, volal som ťa, lebo si utekal ako šialený, Fernand, a bál som sa, že by si sa mohol vrhnúť do mora,“ odvetil so smiechom Ca­de­rousse. „Veď, do čerta, nemáme pria­te­ľov len na to, aby sme im ponúkli pohár vína, ale aj na to, aby sme im pre­ka­zili vypiť tri alebo štyri pinty vody.“

Fer­nan­dovi sa vydrel z hrude ston, podobný fikaniu, a hlava mu klesla na ruky, skrížené na stole.

„Tak, vieš, čo ti poviem, Fernand?“ po­kra­čo­val Ca­de­rousse, dávajúc sa do roz­prá­va­nia s drsnou hru­bo­sťou človeka z ľudu, ktorý pre zve­da­vosť zabúda na opatr­nosť. „Vyzeráš, ako by ti boli zlyhali vohľady!“

A spre­vá­dzal svoj žart rehotom.

„Hah!“ riekol Danglars, „taký mládenec, ako je on, nemôže mať ne­šťas­tie v láske, ty len žartuješ, Ca­de­rousse.“

„Oh, nie,“ odvetil Ca­de­rousse, „počúvaj len, ako vzdychá. Nože, nože, Fernand,“ riekol, „hore s nosom a od­po­ve­daj nám! Nie je to pekne od teba, že ne­od­po­ve­dáš pria­te­ľom, ktorí sa spytujú na tvoje zdravie.“

„Som zdravý,“ vravel Fernand, za­tí­na­júc päste, ale ned­ví­ha­júc hlavu.

„Ah! vidíš, Danglars,“ riekol Ca­de­rousse, škúlením dávajúc znak pria­te­ľovi, „tu to máš: Fernand, ktorého vidíš, ktorý je dobrý a statočný Ka­ta­lá­nec, jeden z naj­lep­ších rybárov v Mar­se­ille, je zaľúbený do krásnej devy, ktorá sa volá Mercedes; však na ne­šťas­tie, tak sa zdá, táto krásna deva je zas zaľúbená do sekonda ,Faraóna‘, a keďže ,Farón‘ dnes vplával do prístavu, tak rozumieš…?“

„Nie, ne­ro­zu­miem,“ odvetil Danglars.

„Chudák Fernand, iste dostal košík,“ po­kra­čo­val Ca­de­rousse.

„No a čo je na tom?“ riekol Fernand, zdvihnúc hlavu a hľadiac na Ca­de­roussa ako taký, čo hľadá dakoho, na kom by si mohol vyliať hnev, „Mercedes je úplne ne­zá­vislá, nie? A môže milovať, koho len chce!“

„Ah, ak to tak ponímaš,“ riekol Ca­de­rousse, „to je dačo iné! Myslel som, že si Ka­ta­lá­nec, a povedali mi, že Ka­ta­lánci nie sú takí chlapi, ktorí sa dajú sokovi vy­šťu­chať, ba počul som aj to, že najmä Fernand je hrozný vo svojej pomste.“

Fernand sa usmial útrpne.

„Zaľúbený nie je nikdy hrozný,“ riekol.

„Úbohý šuhaj!“ riekol Danglars, tváriac sa, ako by mládenca ľutoval z hĺbky srdca. „Čo chceš? Nemyslel, že sa Dantès tak rýchlo vráti; dom­nie­val sa azda, že zomrel, stal sa neverným, ktovie? Také veci sa dotýkajú tým ci­teľ­nej­šie, že pri­chá­dzajú ne­oča­ká­vane.“

„Ah! na môj’ veru, už ako­koľ­vek,“ hovoril Ca­de­rousse, ktorý pil pri roz­ho­vore a na ktorého šumivé víno z La Malgue začalo účin­ko­vať, „už ako­koľ­vek, Fernand nie je jediný, ktorému šťastný návrat Dantèsov je proti srsti; všakver, Danglars?“

„Nie! Hovoríš pravdu a odvážil by som sa tvrdiť, že mu to prinesie ne­šťas­tie.“

„To je nič,“ povedal Ca­de­rousse, a na­lie­va­júc Fer­nan­dovi do pohára vína a plniac svoj deviaty či desiaty raz, kým Danglars len odpil, „to je nič, prv sa však ožení s Mercedes, s peknou Mercedes, veď iste preto prišiel.“

Danglars medzitým pre­ni­ka­vým pohľadom po­zo­ro­val mládenca, na ktorého srdce Ca­de­rous­sove slová padali ako roz­to­pené olovo.

„A keby bude svadba?“ spýtal sa.

„Oh! ešte je to nie tak ďaleko!“ hundral Fernand.

„Nie, ale skoro bude,“ riekol Ca­de­rousse, „je to také isté, ako že Dantès bude ka­pi­tá­nom ,Faraóna‘ pravda, Danglars?“

Danglars sa zachvel pri tomto ne­oča­ká­va­nom útoku, a obrátiac sa ku Ca­de­rous­sovi, hľadel mu skúmavo do tváre a chcel sa pre­sved­čiť, či toto bodnutie bolo vopred pre­mys­lené, ale z tejto tváre, takmer ohlú­pe­nej opi­tos­ťou, ne­vy­čí­tal nič iné ako práve závisť.

„Tak,“ vravel, plniac poháre, „napime sa teda na zdravie kapitána Edmonda Dantèsa, manžela krásnej Ka­ta­lánky!“

Ca­de­rousse primkol k ústam ťažkou rukou čašu a vypil ju na dúšok, Fernand pochytil svoju a šmeril ju o zem.

„Eh! eh! eh!“ riekol Ca­de­rousse, „čože to tam vidím na vŕšku, smerom ku Ka­ta­lán­com? Pozri, Fernand, ty máš lepšie oči ako ja. Myslím, že začínam zle vidieť, a ty vieš, že víno je zradca. Zdá sa, že sú to dvaja milenci, ktorí kráčajú vedľa seba ruka v ruke. Bože, odpusť! Netušia, že ich vidíme, a hľa, práve sa objímajú.“

Dan­glar­sovi neušiel ani jeden úz­kost­livý výraz, ktorý sa zrejme zračil na Fer­nan­do­vej zmraš­te­nej tvári.

„Poznáte ich, pán Fernand?“ povedal.

„Áno,“ odvetil tlmeným hlasom, „je to pán Edmond a slečna Mercedes.“

„Ah, vidíte!“ riekol Ca­de­rousse, „a ja som ich nepoznal! Hoj, Dantès! Hoj, krásna deva! Poďte sem na chvíľu a povedzte nám, kedy bude svadba; tu, hľa, pán Fernand je taký urputný, že nám to nechce povedať.“

„Čušíš!“ povedal Danglars, tváriac sa, ako by chcel zadržať Ca­de­roussa, ktorý s tvrdo­hla­vos­ťou opilca nahýňal sa z besiedky. „Daj si pozor, aby si nespadol, a daj za­ľú­be­ným pokoj, aby sa mohli milovať! Všimni si pána Fernanda a ber si z neho príklad! On je rozumný.“

Azda by sa bol Fernand, celý bez seba, dráždený Dan­glar­som ako býk ban­dé­ril­lermi, napokon vyrútil von, lebo už vstal a zdalo sa, že sa chce vrhnúť na svojho soka; vtom však Mercedes, usmie­vavá a vzpria­mená, zdvihla svoju krásnu hlavu a jej jasný pohľad zažiaril: zrazu sa Fernand roz­po­me­nul na jej hrozbu, že ak zomrie Edmond, zomrie aj ona, a ochab­nuto klesol späť na stolicu.

Danglars pozeral strie­davo po dvoch mužoch, z ktorých jeden bol otupený opi­tos­ťou, druhý zas ovládaný láskou.

,S týmito hlupákmi sa nedá nič robiť,‘ hundral sám sebe, ,a obávam sa, že som medzi opilcom a zba­bel­com. Jeden je zá­vist­ník, ktorý sa opája vínom, a druhý je hlupák, ktorému vzali spred nosa milenku a ktorý len kvíli a narieka ako decko. A predsa má také ohnivé oči ako Španieli, Si­cíl­ča­nia a Ka­láb­rijci, ktorí sa tak výtečne vedia pomstiť, a má také päste, že by nimi bezpečne mohol rozraziť býčiu hlavu ako mä­siar­skym obuškom. Niet po­chyb­nosti, že Edmondov osud ostane navrchu; vezme si za ženu pekné dievča, stane sa ka­pi­tá­nom a vysmeje sa nám, ak len…‘ a bledý úsmev pre­lie­tol perami Dan­glarsa, ,ak sa len do toho ne­za­mie­šam ja,‘ dodal.

„Hola!“ po­kra­čo­val s krikom Ca­de­rousse, vstanúc pod­na­pitý a opie­ra­júc sa päsťami o stôl. „Hola, Edmond! Či nevidíš svojich pria­te­ľov, alebo si už natoľko spyšnel, že sa nechceš s nami zhovárať?“

„Nie, drahý Ca­de­rousse,“ odvetil Dantès, „nie som pyšný, ale som šťastný, a tuším, šťastie ešte väčšmi za­sle­puje ako pýcha.“

„Tak sa patrí! To je už vy­svet­le­nie,“ riekol Ca­de­rousse. „Dobrý deň, pani Dan­tèsová.“

Mercedes sa po­zdra­vila vážne.

„To nie je ešte moje meno,“ povedala; „v mojej domovine vravia, že to prináša ne­šťas­tie, keď dievča nazovú menom ženícha prv, ako je ženích jej mužom. Menujte ma teda, prosím vás, Mercedes.“

„Musíme to odpustiť dobrému susedovi Ca­de­rous­sovi,“ vravel Dantès, „že sa trochu pomýlil!“

„Svadbu spravíte teda bez pre­ťa­ho­va­nia, pán Dantès,“ riekol Danglars, po­zdra­vu­júc sa mladým ľuďom.

„Čím skôr podľa možnosti, pán Danglars. Dnes pod­pí­šeme zmluvu u otca Dantèsa a naj­ne­skor­šie zajtra alebo pozajtre bude od­dáv­kový obed tu v ,Réserve‘. Dúfam, že prídu naň moji pria­te­lia, čo znamená, že ste naň pozvaný, pán Danglars, aj vy, Ca­de­rousse.“

„A Fernand?“ riekol Ca­de­rousse, re­ho­ta­júc sa. „Fernand je tiež pozvaný?“

„Brat mojej ženy je mojím bratom,“ odvetil Edmond, „a bolo by nám ne­smierne ľúto, Mercedes i mne, keby sme zbadali, že od nás bočí v takej chvíli.“

Fernand otvoril ústa na odpoveď, ale hlas mu uviazol v hrdle a nemohol povedať ani slova.

„Dnes zmluva, zajtra alebo pozajtre oddávky… Do čerta! Akosi veľmi sa po­náh­ľate, kapitán.“

„Danglars,“ odvetil s úsmevom Dantès, „poviem vám to isté, čo riekla práve Mercedes Ca­de­rous­sovi: ne­dá­vajte mi titul, ktorý mi ešte ne­pris­lú­cha, pri­nieslo by mi to ne­šťas­tie.“

„Odpusťte,“ povedal Danglars, „povedal som len toľko, že sa akosi veľmi po­náh­ľate. Do čerta! veď máte dosť času: veď ,Faraón‘ sa sotva vydá na more pred troma mesiacmi.“

„Človek sa vždy ponáhľa stať šťastným, pán Danglars, lebo tak ťažko uverí človek šťastiu, keď musel veľa trpieť. Ale nie je to len se­bec­kosť, ktorá ma núti k činu; musím ísť aj do Paríža.“

„Ah, naozaj! Do Paríža? Idete ta prvý raz, Dantès?“

„Áno.“

„Máte tam prácu?“

„Nie kvôli sebe; mám tam dačo zariadiť z po­ve­re­nia nášho úbohého kapitána Leclera, bol to jeho posledný rozkaz; a po­cho­píte, všakver, Danglars, že vyplniť ho je svätou po­vin­nos­ťou. Ináč, môžete byť pokojný, vrátim sa hneď.“

„Áno, áno, rozumiem,“ riekol hlasne Danglars.

Potom dodal ticho sám sebe:

,Do Paríža, odovzdať tam na istú adresu list, ktorý mu dal veľ­mar­šal. Tristo! Ten list mi vnuká myš­lienku, skvelú myš­lienku! Ah! Dantès, priateľ, ešte nie si zavedený do zoznamu ,Faraóna‘ pod číslom I.‘

Potom sa obrátil k Ed­mon­dovi, ktorý bol na odchode, a privolal mu:

„Šťast­livú cestu!“

„Vďaka,“ odvetil Edmond, obzrúc sa a od­pre­vá­dza­júc ten pohyb pria­teľ­ským kývnutím.

Potom obidvaja milenci po­kra­čo­vali v ceste, pokojní a veselí ako dvaja vy­vo­lenci, ktorí sa vznášajú k nebesiam.

 


IV. Úklad

 

Danglars spre­vá­dzal pohľadom Edmonda a Mercedes, kým nezmizli obidvaja milenci za rohom pevnosti svätého Mikuláša; keď sa obrátil, zbadal, že Fernand, bledý a trasúci sa, klesol zpät na stolicu, a Ca­de­rousse bľabotal slová pi­jan­skej piesne.

„Ah! môj drahý pane,“ riekol Danglars Fer­nan­dovi, „tak sa mi zdá, že všetci tú svadbu nevidíme nejako radi!“

„Som pre ňu zúfalý,“ odvetil Fernand.

„Tak vy ste milovali Mercedes?“

„Vzýval som ju!“

„Ako dlho?“

„Od čias, ako sa poznáme; miloval som ju vždy.“

„A vy si tu trháte vlasy, miesto toho, aby ste dačo podujali proti tomu? Do čerta! Nemyslel som si, že ľudia vášho národa si takto počínajú!“

„Čo robiť?“ spýtal sa Fernand.

„Čo ja viem? Či sa to týka mňa? Tak sa mi vidí, že nie ja som sa zaľúbil do slečny Mercedes, ale vy. Hľadajte, hovorí evan­je­lium, a nájdete.“

„Už som našiel.“

„Čo?“

„Chcel som prekliať človeka, ale tá ženská mi povedala, že sa zabije, ak jej snúbenca stihne nehoda.“

„Eh, to sa povie, ale sa to nerobí.“

„Ne­poz­náte Mercedes, pane; keď sa tým raz vy­hrá­žala, urobila by to.“

,Hlupák!‘ za­hun­dral Danglars. ,Čo ma do toho, či sa zabije, či nie, len keď Dantès nebude ka­pi­tá­nom.‘

„A prv, ako by zomrela Mercedes,“ dodal Fernand s prí­zvu­kom ne­pod­vrat­ného pre­sved­če­nia, „zomrel by som ja sám.“

„To vám je láska!“ povedal Ca­de­rousse pod­na­pi­tej­ším hlasom, „veru, lebo tomu ne­ro­zu­miem!“

„Hľaďte,“ riekol Danglars, „zdáte sa dobrý šuhaj a chcel by som vás — nech to Parom berie! — zbaviť toho rmutu; ale —“

„Áno,“ riekol Ca­de­rousse, „hľaďte.“

„Môj drahý,“ vravel Danglars, „si na tri­štvrte opitý: dopi fľašu a budeš úplne spitý. Pi a nemiešaj sa do toho, čo robíme my; pri tom, čo my robíme, musí mať človek jasnú hlavu.“

„Ja opitý?“ riekol Ca­de­rousse. „Po­zri­meže! Vypijem ešte štyri také tvoje fľaše, ktoré nie sú väčšie ako fľaš­tičky ko­lín­skej vody! Otec Pamfil, vína!“

A aby k návrhu pripojil dôvod, Ca­de­rousse zabúchal fľašou na stôl.

„Hovorili ste, pane?“ riekol Fernand, čakajúc dychtivo na po­kra­čo­va­nie ne­do­kon­če­nej vety.

„Čo ste to povedali? Už sa ne­pa­mä­tám. Ten opitý Ca­de­rousse mi pretrhol niť myš­lie­nok.“

„Hoc aj opitý, ak chceš; tým horšie pre tých, ktorí sa boja vína. Vidno, že majú akýsi zlý úmysel, a boja sa, aby ho víno ne­prez­ra­dilo.“

A Ca­de­rousse dal sa spievať posledné dve slohy v tom čase veľmi ob­ľú­be­nej piesne:

„Len zlí ľudia pijú vodu,

po­topa je dôkazom…“

 

„Povedali ste, pane,“ vravel Fernand, „že by ste ma chceli zbaviť toho rmutu, ale, dodali ste…“

„Áno, ale, dodal som… K tomu, aby ste boli zbavený toho rmutu, postačí, keď si Dantès nevezme za ženu tú, ktorú milujete. Tak sa mi vidí, že svadbu možno veľmi ľahko prekaziť, a Dantès nemusí ani zomrieť.“

„Len smrť ich môže rozdeliť,“ riekol Fernand.

„Pre­mýš­ľate ako slimák, priateľ,“ povedal Ca­de­rousse, „a tu, hľa, Danglars, ktorý je čertov chlapík a ľstivý ako Grék, vám dokáže, že ste na omyle. Dokáž mu to, Danglars. Ručil som predsa za teba. Povedz mu, netreba, aby Dantès zomrel; a konečne, bolo by to ne­prí­jemné, keby Dantès zomrel. Je to súci šuhaj, mám ho rád, Dantèsa. Na tvoje zdravie, Dantès.“

Fernand vstal ne­tr­pez­livo.

„Nechajte ho hovoriť,“ riekol Danglars, zdr­žia­va­júc mládenca; „a hoc je aj opitý, nie je na veľkom omyle. Ne­prí­tom­nosť delí práve tak ako smrť; povedzme, že by medzi Edmondom a Mercedes bol múr väzenia, budú práve tak roz­de­lení, ako keby medzi nimi bol náhrobok.“

„Áno, ale z väzenia sa vyjde,“ riekol Ca­de­rousse, ktorý sa zbytkami umu chápal hovoru, „a ak opustí väzenie dakto, kto sa menuje Edmond Dantès, ten sa pomstí.“

„To nič!“ hundral Fernand.

„Konečne,“ po­kra­čo­val Ca­de­rousse, „prečo by za­tvá­rali Dantèsa do väzenia? Veď ne­zav­raž­dil, ne­ok­ra­dol, ne­oz­bí­jal nikoho.“

„Čuš!“ riekol Danglars.

„Nebudem čušať!“ odvetil Ca­de­rousse. „Chcem vedieť, prečo by mali Dantèsa zavrieť do väzenia. Mám rád Dantèsa. Na tvoje zdravie, Dantès!“

A vy­stre­bal novú čašu vína.

Danglars sledoval postup opitosti v očiach krajčíra, a obrátiac sa k Fer­nan­dovi, riekol:

„Tak, roz­umiete, že ho netreba za­vraž­diť?“

„Iste v tom prípade, keby bolo možno — ako ste hovorili — dať zavrieť Dantèsa. Ale máte túto možnosť?“

„Keby sme dobre hľadali, mohli by sme ju nájsť,“ odvetil Danglars. „Ale, do čerta, do čoho sa to pletiem? A čo ma po tom?“

„Neviem, či vás čo do toho,“ povedal Fernand a chopil sa Dan­glar­so­vej ruky, „ale viem, že akiste máte nejakú zvláštnu príčinu, pre ktorú ne­ná­vi­díte Dantèsa; ten, kto nenávidí, neklame sa v citoch iného.“

„Ja že mám príčinu ne­ná­vi­dieť Dantèsa? Nijakú, môžem vám na to dať slovo. Videl som, že ste ne­šťastný, a vaše ne­šťas­tie ma zau­jí­malo, to je všetko. Ale ak si myslíte, že konám vo vlastnom záujme, zbohom, drahý priateľ, vy­bŕd­nite z toho, ako viete.“

A Danglars sa staval tak, ako by chcel vstať.

„Nie,“ riekol Fernand, zdr­žia­va­júc ho, „zostaňte! Konečne, nezáleží mi na tom veľa, či máte alebo nemáte niečo proti Dan­tèsovi. Ja ho ne­ná­vi­dím, priznám sa. Ak nájdete pros­trie­dok, uplatním ho, pred­po­kla­da­júc, že pritom ne­za­hy­nie, lebo Mercedes povedala, že sa zmárni, ak zomrie Dantès.“

Ca­de­rousse, ktorému klesla hlava na stôl, zdvihol čelo, a hľadiac hlúpymi, tupými očami na Fernanda a Dan­glarsa, riekol:

„Zabiť Dantèsa! Kto hovorí o za­vraž­dení Dantèsa? Nechcem, aby ho za­vraž­dili, je to môj priateľ; dnes ráno sa mi núkal, že si so mnou podelí peniaze, ako som si ja rozdelil s ním svoje; nechcem, aby ho zabili.“

„A kto ti povedal, ty sprosták, že ho zabijú?“ vravel Danglars. „Veď je to len žart. Pi na jeho zdravie,“ dodal, na­lie­va­júc mu do pohára, „a daj nám pokoj.“

„Áno, áno, na zdravie Dantèsa!“ zvolal Ca­de­rousse, vy­prázd­ňu­júc pohár. „Na jeho zdravie!… Na jeho zdravie!… Tak!“

„Ale pros­trie­dok… pros­trie­dok?“ riekol Fernand.

„Nenašli ste ho ešte?“

„Nie, veď ste si to vy vzali na starosť.“

„Naozaj,“ povedal Danglars. „Francúzi majú pred Špa­nielmi prednosť, že Španieli uvažujú a Francúzi na­chá­dzajú.“

„Nájdite ho teda,“ riekol Fernand ne­tr­pez­livo.

„Čašník,“ riekol Danglars, „pero, atrament a papier!“

„Pero, atrament a papier!“ hundral Fernand.

„Áno, veď som účtovník; pero, atrament a papier sú moje nástroje. Bez nich nemôžem robiť nič.“

„Pero, atrament a papier!“ volal teraz Fernand.

„Čo si prajete, máte tu na stole,“ vravel čašník, ukazujúc na želané predmety.

„Dajte ich sem!“

Čašník vzal papier, atrament a pero a položil ich na stôl k besiedke.

„Keď človek uváži,“ riekol Ca­de­rousse, kladúc ruku na papier, „že týmto možno istejšie zabiť človeka, ako keď na neho strieh­neš zákerne s dýkou dakde na kraji lesa… Vždy som mal väčší strach pred perom, fľašou at­ra­mentu a hárkom papiera ako pred šabľou a pištoľou.“

„Ten chla­pisko ešte vždy nie je natoľko opitý, ako sa zdá,“ riekol Danglars, „nalejte mu ešte, Fernand.“

Fernand naplnil Ca­de­rous­sov pohár; on, ako pravý pijan, zdvihol ruku z papiera a siahol ňou za pohárom.

Ka­ta­lá­nec po­zo­ro­val tento pohyb, kým Ca­de­rousse, skoro pre­mo­žený týmto novým útokom, ne­po­sta­vil, či skôr nepustil zas pohár na stôl.

„Tak teda?“ riekol Ka­ta­lá­nec, vidiac, že po tomto po­sled­nom pohári zvyšok Ca­de­rous­sovho umu začína cele miznúť.

„Tak teda, hovoril som,“ po­kra­čo­val Danglars, „keby na­prí­klad po takej ceste, akú vykonal Dantès, na ktorej pristal v Neapole a na ostrove Elbe, udal ho niekto štátnemu zá­stup­covi ako bo­na­par­tis­tic­kého agenta…“

„Ja by som ho udal, ja!“ zvolal živo mladý človek.

„Áno, ale potom vám dajú podpísať osved­če­nie a kon­fron­tujú vás s tým, ktorého ste udali; opatrím vám síce to, čím by ste mohli po­dop­rieť obžalobu, ale Dantès nemôže navždy zostať vo väzení, raz ho opustí, a potom beda tomu, kto ho ta dostal!“

„Oh,“ zvolal Fernand, „toho sa neľakám, nech sa len začne so mnou prieť!“

„Hej, a Mercedes? Mercedes, ktorá vás zne­ná­vidí, ak budete mať ne­šťas­tie čo priam len uškrab­núť jej mi­lo­va­ného Edmonda?“

„To je pravda,“ pri­sved­čil Fernand.

„Nie, nie,“ riekol Danglars, „keď sa už raz človek na niečo takého odhodlá, lepšie je, ako to ja robím, jed­no­du­cho vziať pero, namočiť ho a napísať ľavou rukou, aby bolo písmo ne­poz­na­teľné, malé udanie.“

A Danglars hneď napísal ľavou rukou, písmom ktoré sa naskrze ne­po­ná­šalo na jeho obvyklé ťahy, tieto riadky a odovzdal ich Fer­nan­dovi:

„Pán krá­ľov­ský štátny zástupca! Priateľ trónu a ná­bo­žen­stva Vám oznamuje, že Edmond Dantès, sekond lode ,Faraón‘, ktorý prišiel dnes ráno zo Smyrny, keď prv bol pristál v Neapole a v Por­to­fe­rajo, dostal od Murata list pre uzur­pá­tora a od uzur­pá­tora pre bo­na­par­tis­tický výbor v Paríži.

Dôkazu jeho zločinu možno sa zmocniť, keď ho zatvoria, lebo ten list sa nájde alebo u neho, alebo u jeho otca, alebo v jeho kabíne na palube ,Faraóna‘.“

„Takto, hľa,“ po­kra­čo­val Danglars, „vaša pomsta by mala zmysel, lebo na tento spôsob by nemohla padnúť späť na vašu hlavu a vec by šla sama od seba. Napokon ne­chý­balo by nič iné, len uložiť list, ako to ja robím, a napísať naň: ,Pánu krá­ľov­skému štátnemu zá­stup­covi.‘ A tým by bolo všetko vybavené.“

A Danglars napísal na list hravo adresu.

„Áno, bolo by všetko vybavené,“ zvolal Ca­de­rousse, ktorý po­sled­ným napätím umu sledoval pred­čí­ta­va­nie listu a hmlisto chápal, aké neblahé následky by mohlo mať také udanie. „Áno, všetko by bolo vybavené, ale bola by to podlosť.“

A vystrel ruku, aby uchmatol list.

„Veď to robím a hovorím zo žartu,“ riekol Danglars, od­su­nu­júc nabok list, aby ho Ca­de­rousse ne­do­sia­hol. „Mňa by pre­dov­šet­kým veľmi bolelo, keby sa Dan­tèsovi, tomu dobrému Dan­tèsovi, malo niečo stať! A potom, hľaď…“

Vzal list, zožmolil ho a odhodil do kúta besiedky.

„Dobre,“ riekol Ca­de­rousse. „Dantès je môj priateľ a nechcem, aby mu niekto robil zle.“

„Eh! do čerta, a kto mu chce robiť zle! Ani ja, ani Fernand!“ hovoril Danglars, vstal a pozrel na mladého človeka, ktorý zostal sedieť, ale stále škúlil na zradný, v kúte po­va­ľu­júci sa papier.

„Ak je tak,“ vravel Ca­de­rousse, „nech nám dajú vína, chcem pripiť Dan­tèsovi a peknej Mercedes.“

„Už si dosť vypil, ty pijan,“ riekol Danglars, „ak by si ešte pil, musel by si si tu ľahnúť, veď sa sotva držíš na nohách.“

„Ja?“ riekol Ca­de­rousse, vstá­va­júc s chva­sta­vos­ťou opilca. „Ja že sa neudržím na nohách? Stavím sa, že vyjdem na zvonicu v Accoules, a ani sa neotočím!“

„Nedbám,“ odvetil Danglars, „stavím sa, ale až zajtra, dnes toho bolo už dosť a je čas, aby sme sa vrátili, podaj mi rameno a poďme.“

„Vráťme sa,“ riekol Ca­de­rousse, „ale tvoje rameno ne­pot­re­bu­jem. Pôjdeš aj ty, Fernand? Vrátiš sa s nami do Mar­se­ille?“

„Nie,“ odvetil Fernand, „vrátim sa ku Ka­ta­lán­com.“

„Nechoď, poď s nami do Mar­se­ille, poď.“

„Ne­pot­re­bu­jem ísť a ani nechcem ísť do Mar­se­ille.“

„Ako si to povedal? Že nechceš ísť, člo­vie­čik? Nuž rob si, ako chceš! Sloboda pre celý svet! Poď, Danglars, a ten pán, keď chce, nech sa vráti ku Ka­ta­lán­com!“

Danglars využil chvíľu Ca­de­rous­so­vej po­voľ­nosti a ťahal ho so sebou smerom do Mar­se­ille, ale aby umožnil Fer­nan­dovi kratší a ľahší prístup, nevracal sa Novým nábrežím, lež Bránou svätého Viktora. Ca­de­rousse, tackajúc sa, ho na­sle­do­val, držiac sa hú­žev­nato jeho ramena.

Sotva však urobil asi dvadsať krokov, Danglars sa obzrel a zbadal, ako sa Fernand vrhol na papier, ktorý hneď vsunul do vrecka, potom sa vyrútil z besiedky a zabočil smerom na Pillon.

„No, čo robí?“ riekol Ca­de­rousse. „Oklamal nás; povedal, že ide ku Ka­ta­lán­com, a hľa, ide do mesta! Hola, Fernand! Šuhajko, pomýlil si sa!“

„Ba ty sa mýliš,“ riekol Danglars, „veď ide priamo ku Starým ne­moc­ni­ciam.“

„Naozaj!“ riekol Ca­de­rousse. „A ja by som bol prisahal, že ide napravo! To je už raz pravda, že víno je zradca!“

,Tak, tak,‘ za­hun­dral Danglars, ,myslím, že je vec dobre pri­pra­vená a treba ju len nechať, aby sa sama hýbala.‘

 


  
   V. Oddávky
  

  
  

  
   Na druhý deň slnce vyšlo čisté a žiarivé a jeho prvé purpurové lúče poliali rubínovým nachom vrcholce morských vĺn.
  

  
   Hostina bola prichystaná na prvom poschodí ,Réserve‘, ktorej besiedka nám je už známa. Bola to veľká dvorana, osvetlená piatimi či šiestimi oblokmi, a nad každým z nich (vysvetli ten zjav, kto môžeš!) bolo napísané meno jedného z veľkých francúzskych miest.
  

  
   Drevená balustráda tiahla sa pozdĺž oblokov ako pozostatok lešenia.
  

  
   Hoci obed bol určený na poludnie, balustrádou sa už od jedenástej tmolili netrpezliví hostia. Boli to privilegovaní námorníci z ,Faraóna‘ a niekoľkí vojaci, Dantèsovi priatelia. Na poctenie snúbencov si všetci obliekli sviatočné šaty.
  

  
   Medzi nádejnými svadobníkmi kolovala zvesť, že majitelia ,Faraóna‘ poctia svojou prítomnosťou hostinu svojho sekonda, čo by bol býval taký veľký prejav úcty, že tomu ešte nik nechcel veriť.
  

  
   Ale Danglars, ktorý prišiel s Caderoussom, túto novinu potvrdil. Ráno sa rozprával s pánom Morrelom, a pán Morrel mu povedal, že príde na obed do ,Réserve‘.
  

  
   Skutočne, o chvíľu po nich vstúpil do dvorany pán Morrel a námorníci z ,Faraóna‘ ho pozdravili nadšeným „hurá!“ a potleskom. Majiteľova prítomnosť bola pre nich potvrdením noviny, že Dantèsa vymenujú za kapitána. A keďže Dantès bol na palube obľúbený, statní plavci takto ďakovali majiteľovi, že jeho voľba náhodou bola v súlade s ich želaním. Sotva sa pán Morrel zjavil, Danglarsa a Caderoussa jednomyseľne vyslali k ženíchovi, aby mu oznámili príchod významnej osobnosti, ktorej zjavenie sa vzbudilo také živé pohnutie, a povedali mu, aby sa ponáhľal.
  

  
   Danglars a Caderousse sa rýchlo vzdialili, ale sotva prešli sto krokov, pri sklade pušného prachu zbadali prichodiť malú skupinu.
  

  
   Táto malá skupina sa skladala zo štyroch mladých dievčat, priateliek Mercedes, ktoré boli Katalánky ako ona, tvoriacimi sprievod mladuchy, opierajúcej sa na Edmondovo rameno. Vedľa mladuchy kráčal otec Dantès a za nimi šiel zlovestne sa usmievajúci Fernand.
  

  
   Ani Mercedes, ani Edmond nezbadali tento zlovestný úsmev Fernanda. Tie úbohé deti boli natoľko šťastné, že videli len seba a krásne, jasné, im žehnajúce nebo.
  

  
   Danglars a Gaderousse vykonali svoje poverenie, a keď mocne a priateľsky stisli Edmondovi ruku, Danglars si stal vedľa Fernanda, Caderousse však k boku otca Dantèsa, ktorý bol stredom všeobecnej pozornosti.
  

  
   Starec mal oblečený pekný baršúnový kabát, zbrázdený pruhmi, ozdobený oceľovými hranatými gombíkmi. Jeho schudnuté, ale svalnaté lýtka väzili v nádherných, pestrých vlnených pančuchách, ktoré na míľu zaváňali anglickým pašeráckym tovarom. Z trojrohého klobúka mu splývalo množstvo bielych a modrých stužiek.
  

  
   Opieral sa o palicu z točeného dreva, ktorá bola hore ohnutá ako antické pedum. Vyzeral ako jeden zo švihákov, ktorí sa, vyfintení, prechádzali roku 1796 po novootvorených záhradách Luxemburgu alebo Tuilerií.
  

  
   K nemu sa, ako sme už povedali, pridružil Caderousse. Caderousse, ktorého nádej na dobré hody cele zmierila s Dantèsom, Caderousse, ktorému zostala v pamäti hmlistá rozpomienka na to, čo sa stalo predošlého dňa, ako utkvie v duchu po prebudení tieň sna, ktorý sme mali v noci.
  

  
   Danglars, priblížiac sa k Fernandovi, vrhol na sklamaného milovníka prenikavý pohľad. Fernand kráčal za nádejnými manželmi, cele zabudnutý Mercedes, ktorá v mladistvom, rozkošnom sebectve lásky mala oči len pre svojho Edmonda; Fernand bol bledý a hneď červený od prudkých návalov krvi, ktoré mizli, aby ich miesto zaujala ešte väčšia bledosť. Z času na čas pozeral smerom na Marseille a tu jeho údmi nevdojak prebiehala nervózna triaška. Zdalo sa, že Fernand očakáva, alebo aspoň predvída nejakú veľkú udalosť.
  

  
   Dantès bol oblečený jednoducho. Keďže patril k obchodnému loďstvu, mal oblek, ktorý bol medzi vojenskou rovnošatou a občianskym odevom, tento oblek však, pod vplyvom jeho dobrých spôsobov, ktorých príťažlivosť zväčšovala radosť a nevestina krása, bol dokonalý.
  

  
   Mercedes s ebenovými očami a koralovými perami bola krásna ako Grékyňa z Cypru alebo Kéosu. Kráčala ľahkým a voľným krokom, ako chodia Arelatánky alebo Andalúzanky. Mestské dievča bolo by sa pokúsilo zakryť svoju radosť závojom alebo hodvábnou riasou, ale Mercedes sa usmievala a hľadela na všetkých, ktorí ju obkľučovali, a jej úsmev i pohľad vraveli cele úprimne to, čo by bola mohla povedať slovami: Ak ste mojimi priateľmi, radujte sa so mnou, lebo som naozaj veľmi šťastná!
  

  
   Keď snúbencov a ich sprievod zbadali z ,Réserve‘, pán Morrel zostúpil a šiel im oproti, nasledovaný námorníkmi a vojakmi, pred ktorými opakoval sľub, ktorý už dal Dantèsovi, že on bude nástupcom kapitána Leclera. Edmond, vidiac ho prichodiť, pustil rameno svojej nevesty a chytil pána Morrela pod pazuchu. Majiteľ lodí a deva predchádzali príkladom, vystúpiac prví po drevených schodoch, vedúcich do dvorany, kde už bolo prestreté na obed, ktoré potom úplných päť minút vržďali pod ťažkými krokmi svadobníkov.
  

  
   „Otecko,“ riekla Mercedes, stojac pri tabuli, „sadnite si, prosím, po mojej pravici, naľavo usadím toho, čo bol mojím bratom,“ riekla sladkým hlasom, ktorý prenikol do hlbín Fernandovho srdca ako bodnutie dýky.
  

  
   Jeho pery osineli a bolo vidieť, ako pod opálenou pleťou jeho mužnej tváre krv zas zvoľna mizne, prúdiac ku srdcu.
  

  
   Dantès medzitým urobil to isté, usadiac vedľa seba napravo pána Morrela a naľavo Danglarsa, potom kývol všetkým rukou, aby si vybrali miesta podľa vôle.
  

  
   Už kolovala po stole hnedá saláma z Arlesu, silnej vône, morské raky so žiarivým pancierom, prayre v ružových mušliach, morské ježe, podobné gaštanom v bodliakovej škrupine, klovisy, ktoré podľa úsudku južných labužníkov sú práve také chutné, ba lepšie ako ustrice severu, slovom, všetky lahôdky, ktoré vlna vynesie na piesočnaté pobrežie a ktoré vďační rybári menujú plodmi mora.
  

  
   „Pekné ticho!“ riekol starec, upíjajúc si z čaše vína, žltého ako topás, ktoré otec Pamfil vlastnoručne priniesol a postavil pred Mercedes. „Kto by povedal, že je tu tridsať ľudí, ktorí sa chcú len smiať.“
  

  
   „Eh! ani ženích nemôže byť vždy veselý,“ riekol Caderousse.
  

  
   „Naozaj, som príliš šťastný,“ hovoril Dantès, „aby som mohol byť v tejto chvíli veselý. Ak to tak myslíte, sused, máte pravdu! Radosť zavše divne pôsobí na človeka, tiesni ako bolesť.“
  

  
   Danglars pozoroval Fernanda, ktorého povaha, podliehajúca impresiám, vnímala a odrážala všetky pohnutia.
  

  
   „Vari sa,“ riekol, „dačoho bojíte? Ba práve tak sa mi zdá, že všetko ide podľa vášho želania!“
  

  
   „To ma práve desí,“ riekol Dantès, „tak sa mi vidí, že človek nie je stvorený na to, aby sa stal tak ľahko šťastným! Šťastie je ako paláce na zakliatych ostrovoch, ktorých brány strážia draci. Človek sa musí boriť, aby ich zaujal, a skutočne ani neviem, čím som si to šťastie stať sa mužom Mercedes zaslúžil.“
  

  
   „Mužom? Ešte nie mužom, môj kapitán,“ povedal so smiechom Caderousse, „len sa sprobuj zahrať na muža, a uvidíš, ako ťa prijmú!“
  

  
   Mercedes sa zapýrila.
  

  
   Fernand sa úzkostlivo hniezdil na stoličke, striasol sa pri najmenšom šramote a z času na čas stieral si z čela veľké kropaje potu, ktoré sa na ňom perlili ako prvé kvapky búrlivého dažďa.
  

  
   „Na môj’ veru, sused Caderousse,“ hovoril Dantès, „nehodno ma karhať pre takú maličkosť. Mercedes, pravda, nie je ešte mojou ženou… (Vytiahol hodinky.) Ale o pol druhej hodiny bude ňou!“
  

  
   Všetci vykríkli od údivu, okrem otca Dantèsa, ktorý širokým úsmevom odhalil ešte vždy pekné zuby. Mercedes sa usmiala, ale už sa nezapýrila. Fernand kŕčovito zovrel rukoväť svojho noža.
  

  
   „O pol druhej hodiny!“ zvolal Danglars, tiež zblednúc. „Ako to?“
  

  
   „Áno, priatelia,“ odvetil Dantès, „vďaka vplyvu pána Morrela, ktorému som po mojom otcovi zaviazaný najväčšou vďakou, odstránené sú všetky prekážky. Zaplatili sme za ohlášky a marseillský mešťanosta čaká nás na mestskom dome na pol tretiu. A keďže štvrť na druhú práve odbilo, myslím, že sa veľmi nemýlim, keď vravím, že o hodinu a tridsať minút Mercedes sa bude menovať pani Dantèsovou.“
  

  
   Fernand zavrel oči: ohnivá hmla mu pálila mihalnice; oprel sa o stôl, aby neklesol, a hoci sa premáhal, nemohol premôcť tlmený ston, ktorý zanikol v hurhaji smiechu a blahoželaní stolujúcich.
  

  
   „Ten si počína, všakver?“ riekol otec Dantès. „Tomu sa vraví: netratiť čas. Prišiel včera ráno, a dnes o tretej je ženatý! To dokážu len námorníci!“
  

  
   „A iné formality?“ nadhodil chúlostivo Danglars. „Zmluva, listiny…?“
  

  
   „Zmluva,“ vravel so smiechom Dantès, „zmluva je hotová: Mercedes nemá nič, ja máločo viacej! Budeme mať spoločné hospodárstvo, a je to! Naša zmluva nebola dlhá, ani príliš drahá.“
  

  
   Tento žart vyvolal nový výbuch veselosti a súhlasu.
  

  
   „Čo sme považovali za oddávkovú hostinu,“ riekol Danglars, „to sú teda jednoducho svadobné hody.“
  

  
   „No, nie,“ odvetil Dantès, „nestratíte nič, nebojte sa. Zajtra ráno idem do Paríža. Na cestu ta potrebujem štyri dni, na spiatočnú tiež štyri dni, jeden deň na vybavenie poverenia a 1. marca som späť; 2. marca budú teda skutočné svadobné hody.“
  

  
   Tento výhľad na nové hody natoľko rozjaril veselosť, že otec Dantès, ktorý sa pri začiatku obeda sťažoval na ticho, darmo sa namáhal, aby vo všeobecnej vrave predniesol blahoželanie nádejným novomanželom.
  

  
   Dantès uhádol otcovu myšlienku a odpovedal na ňu láskavým úsmevom. Mercedes počala pozerať na hodiny s kukučkou, visiace vo dvorane, a kývla nepozorovane Edmondovi.
  

  
   Pri stole zavládla hlučná veselosť a osobná sloboda, ktoré sprevádzajú koniec hostiny pri ľuďoch nižšej spoločenskej vrstvy. Kto nebol spokojný so svojím miestom, vstal od stola a šiel si nájsť iného suseda. Všetci začali hovoriť naraz a nikto neodpovedal svojmu spoločníkovi, ale zapodieval sa vlastnými myšlienkami.
  

  
   Fernandova bledosť skoro prešla na Danglarsove líca; Fernand bol ako polomŕtvy a podobal sa stratenému v ohnivom jazere. Vstal, chodil krížom-krážom dvoranou, hľadiac odpútať sluch od zvuku piesní a štrngania čias.
  

  
   Caderousse sa priblížil k nemu vo chvíli, keď Danglars, ktorému sa zdal vyhýbať, zachytil ho v uhle dvorany.
  

  
   „Skutočne,“ riekol Caderousse, ktorému Dantèsova vľúdnosť a najmä dobré víno otca Pamfila vypudili z hrude všetky pozostatky závisti, ktorej semeno ta zasialo Dantèsovo neočakávané šťastie, „skutočne Dantès je veľmi milý šuhaj. A keď ho tak vidím sedieť vedľa jeho nevesty, myslím si, že by bolo bývalo škoda urobiť s ním ten zlý žart, na ktorom ste sa včera dohodli.“
  

  
   „No, veď si vari videl,“ odvetil Danglars, „že som to prekazil. Chudák pán Fernand bol taký rozčúlený, že som ho zo začiatku ľutoval. Ale keď všetko oželel a rozhodol sa, že bude prvým družbom na svadbe svojho súpera, nedá sa už o ničom hovoriť.“
  

  
   Caderousse pozrel na Fernanda, ktorý bol na smrť bledý.
  

  
   „Je to tým väčšia obeť,“ pokračoval Danglars, „že tá deva je naozaj taká krásna. Môj nádejný kapitán je ozaj šťastný šuhaj! Chcel by som byť Dantèsom aspoň na dvanásť hodín.“
  

  
   „Pôjdeme?“ spytoval sa sladký hlas Mercedes. „Sú dve hodiny a čakajú nás na štvrť na tretiu.“
  

  
   „Áno, áno, poďme!“ riekol Dantès, rýchlo vstávajúc.
  

  
   „Poďme!“ opakovali v zbore všetci stolujúci.
  

  
   V tej chvíli Danglars, ktorý nespustil oka z Fernanda, sediaceho na kraji okna, zbadal, že mladý muž vypúlil oči, vyskočil kŕčovitým pohybom a klesol nazad na operadlo okna. Skoro súčasne zaznel na schodoch tlmený hrmot. Lomoz hrmotných krokov, zmätený huk hlasov, zmiešaný s rinkotom zbraní, prehlušili aj hlasné výkriky hostí a vzbudili všeobecnú pozornosť, ktorá sa zaraz prejavila v nepokojnom mlčaní.
  

  
   Huk sa blížil. Na dverách ozvali sa tri údery. Každý pozeral na svojho suseda s údivom.
  

  
   „V mene zákona!“ ozval sa ostrý hlas, na ktorý nik neodpovedal.
  

  
   Dvere sa hneď otvorili a šerpou opásaný komisár vstúpil do dvorany, nasledovaný štyrmi ozbrojenými vojakmi, ktorým velil desiatnik.
  

  
   Nepokoj sa premenil na úžas.
  

  
   „Čo je?“ spýtal sa majiteľ lodí, idúc oproti komisárovi, ktorého poznal. „To bude, pane, nejaké nedorozumenie!“
  

  
   „Ak je to nedorozumenie, pán Morrel,“ odvetil komisár, „verte, že bude hneď napravené; predbežne však prinášam zatýkací rozkaz. A hoc plním svoju úlohu s poľutovaním, musím ju voľky-nevoľky vyplniť: páni, ktorý z vás je Edmond Dantès?“
  

  
   Všetky zraky sa obrátili na mladého muža, ktorý síce vzrušený, ale zachovávajúc dôstojnosť, vykročil a riekol:
  

  
   „Ja som to, pane. Čo si prajete?“
  

  
   „Edmond Dantès,“ riekol komisár, „zatýkam vás v mene zákona!“
  

  
   „Mňa zatýkate?“ zvolal Edmond zľahka zblednúc. „Prečo ma zatýkate?“
  

  
   „Neviem, pane, ale váš prvý výsluch vás o tom poučí.“
  

  
   Pán Morrel pochopil, že sa proti neoblomnosti situácie nedá nič robiť; komisár, opásaný šerpou, nie je už človek, je len chladnou, hluchou a slepou sochou zákona.
  

  
   Však starec sa vrhol k úradníkovi; sú veci, ktoré otcovské a materské srdce nepochopí nikdy.
  

  
   Prosil a modlikal, slzy a prosby nedosiahli nič, jeho zúfalstvo však bolo také veľké, že dojalo komisára.
  

  
   „Upokojte sa, pane,“ riekol, „váš syn azda zanedbal nejakú colnú alebo zdravotnú formalitu, a keď podá žiadané vysvetlenie, podľa všetkej pravdepodobnosti ho pustia na slobodu.“
  

  
   „Ah, čo to znamená?“ spytoval sa Caderousse so zakabonenými obrvami Danglarsa, ktorý sa tváril, že sa čuduje.
  

  
   „Či ja viem?“ odvetil Danglars. „Som ako aj ty: vidím, čo sa robí, nerozumiem a som tým celý zmätený.“
  

  
   Caderousse hľadal očami Fernanda: ten však zmizol.
  

  
   Celý včerajší výjav odzrkadlil sa v jeho duši s úžasnou jasnosťou.
  

  
   Zdalo sa, že katastrofa odhalila závoj, ktorý včerajšia opitosť spustila medzi neho a jeho pamäť.
  

  
   „Oh! Oh!“ riekol zachrípnutým hlasom, „azda by to bolo pokračovaním žartu, o ktorom ste hovorili včera, Danglars? Ak je tak, beda tomu, kto bol jeho pôvodcom, lebo je veľmi smutný!“
  

  
   „Naskrze nie!“ zvolal Danglars. „Ba naopak, vieš dobre, že som ten papier roztrhal.“
  

  
   „Neroztrhal si ho!“ vravel Caderousse. „Hodil si ho len do kúta.“
  

  
   „Čuš, nevidel si nič, bol si opitý.“
  

  
   „Kde je Fernand,“ spýtal sa Caderousse.
  

  
   „Či ja viem?“ odvetil Danglars. „Pravdepodobne šiel za svojimi vecami, ale nestarajme sa o to a radšej pomáhajme tým zarmúteným chudákom.“
  

  
   A naozaj, kým sa rozprávali, Dantès s úsmevom stisol ruku všetkým priateľom, dal sa zajať a riekol:
  

  
   „Buďte pokojní, omyl sa vysvetlí a ja pravdepodobne ani sa nedostanem do väzenia.“
  

  
   „Oh! iste, mohol by som za to ručiť!“ riekol Danglars, ktorý v tej chvíli pristúpil ku hlavnej skupine.
  

  
   Vojakmi obkľúčený Dantès zostúpil po schodoch, pred ním šiel policajný komisár. Koč s otvorenými dvierkami čakal pred bránou, vstúpil doň a dvaja vojaci s komisárom vysadli za ním; dvierka sa zavreli a koč sa pohol smerom do Marseille.
  

  
   „Zbohom, Dantès! zbohom, Edmond!“ zvolala Mercedes, vybehnúc na balustrádu.
  

  
   Väzeň začul tento posledný výkrik, ktorý sa vydral ako vzlyk zo zdrveného srdca jeho nevesty. Nahol sa z obloka, zvolal: „Do videnia, Mercedes!“ a zmizol za rohom pevnosti svätého Mikuláša.
  

  
   „Počkajte tu na mňa,“ riekol majiteľ lodí, „prvým povozom, ktorý nájdem, pôjdem do Marseille a donesiem vám zvesti.“
  

  
   „Choďte, choďte!“ volali všetky hlasy. „A vráťte sa čím skôr!“
  

  
   Po tomto dvojitom odchode medzi pozostalými nastala chvíľa hrozného omráčenia.
  

  
   Starec a Mercedes zostali chvíľu vzdialení, každý tonúc vo vlastnom bôli; napokon však stretli sa im oči, cítili, že sú obeťami spoločného úderu, a vrhli sa druh druhovi do náručia.
  

  
   Medzitým sa vrátil Fernand, nalial si do pohára vody, vypil ju a sadol si na stoličku.
  

  
   Mercedes, keď sa vymkla zo starcovho náručia, sadla si náhodou vedľa neho.
  

  
   Fernand inštinktívnym pohybom uhol so svojou stolicou.
  

  
   „Je to on,“ riekol Danglarsovi Caderousse, ktorý z Katalánca nespustil oka.
  

  
   „Nemyslím,“ odvetil Danglars, „je na to prihlúpy. Ale akokoľvek, nech úder padne nazad na toho, kto ho zadal.“
  

  
   „O tom, kto k nemu navádzal, všakver, nevravíš,“ riekol Caderousse.
  

  
   „Ah, veru,“ povedal Danglars, „keby sme mali byť zodpovední za všetko, čo povieme do povetria!“
  

  
   „Áno, ale keď to, čo povieme do povetria, trafí priam do cieľa?“
  

  
   Medzitým skupiny si vykladali zatknutie rozličným spôsobom.
  

  
   „No, a vy, Danglars,“ vravel jeden hlas, „ako zmýšľate o tej udalosti?“
  

  
   „Ja?“ riekol Danglars. „Myslím, že si priviezol niekoľko balíkov zakázaného tovaru.“
  

  
   „Ale keby to bolo tak, Danglars, vy ako účtovník museli by ste o tom vedieť.“
  

  
   „Áno, je to pravda; ale účtovník vie len o tých balíkoch, ktoré sú prihlásené: viem, že sme náklad odobrali v Alexandrii od pána Pastreta a vo Smyrne od pána Pascala; na viacej sa ma nespytujte.“
  

  
   „Oh! teraz sa už pamätám,“ riekol úbohý otec, lapajúc sa tohto stebla, „povedal mi včera, že mi doviezol debnu kávy a debnu tabaku.“
  

  
   „Vidíte,“ riekol Danglars, „to je to: v našej neprítomnosti finančná stráž robila iste na palube ,Faraóna‘ prehliadku a prišla na to.“
  

  
   Mercedes tomu neverila: lebo ňou až do tej chvíle premáhaná bolesť zrazu našla si voľný priechod vo vzlykaní.
  

  
   „Tak, len dúfajte!“ riekol, nevediac ani, čo hovorí, otec Dantès.
  

  
   „Dúfajte!“ opakoval Danglars.
  

  
   „Dúfajte!“ pokúsil sa zašomrať Fernand.
  

  
   Ale toto slovo ho dusilo, pohyboval perami, ale hlas mu zaviazol v hrdle.
  

  
   „Páni!“ zvolal jeden z hostí, ktorý zostal ako pozorovateľ na balustráde. „Páni, koč! Ah, to je pán Morrel! Odvaha! Odvaha! Azda nám prináša dobrú novinu.“
  

  
   Mercedes a staručký otec bežali oproti majiteľovi lodí a stretli sa s ním vo dverách. Pán Morrel bol veľmi bledý.
  

  
   „Tak?“ zvolali všetci jedným hlasom.
  

  
   „Tak, priatelia!“ odpovedal majiteľ, potriasajúc hlavou; „vec je oveľa vážnejšia, ako sme mysleli.“
  

  
   „Oh! pane,“ zvolala Mercedes, „je nevinný!“
  

  
   „Ja myslím tiež,“ vravel pán Morrel. „Ale je obvinený…“
  

  
   „Z čoho teda?“ spýtal sa otec Dantès.
  

  
   „Že je bonapartistickým agentom.“
  

  
   Čitatelia, ktorí žili v časoch, v ktorých sa odohráva tento dej, vedia, akým hrozným obvinením bolo v tom čase to, čo vyslovil pán Morrel.
  

  
   Mercedes vykríkla; starec klesol na stolicu.
  

  
   „Ah!“ zahundral Caderousse, „vy ste ma oklamali, Danglars; spravili ste ten žart, ja však nechcem, aby starec a deva zomreli od bolesti: poviem im všetko.“
  

  
   „Čuš, ty nešťastník!“ zvolal Danglars, „lebo inak neručím za seba! Kto ti povedal, že Dantès naozaj nie je vinný? Loď pristála na ostrove Elbe, on vystúpil a zostal celý deň v Portoferajo; ak u neho nájdu nejaký kompromitujúci list, budú tých, ktorí ho podporovali, považovať za spoluvinníkov.“
  

  
   Caderousse prudkým pudom sebectva pochopil celú mohutnosť tohto dôvodu. Pozrel na Danglarsa pohľadom, ktorý vyjadroval strach a bolesť, a za krokom, ktorý urobil napred, teraz urobil dva nazad.
  

  
   „Tak počkajme,“ zahundral.
  

  
   „Áno, počkajme,“ riekol Danglars; „ak je nevinný, pustia ho na slobodu, ak je však vinný, škoda sa kompromitovať kvôli sprisahancovi.“
  

  
   „Tak odíďme, nemôžem tu dlhšie zostať.“
  

  
   „Áno, poďme,“ riekol Danglars, natešený, že našiel pre odchod spoločníka, „poď a nechajme ich, nech z toho vybŕdnu, ako budú môcť.“
  

  
   Odišli. Fernand, stanúc sa zas oporou devy, chytil Mercedes za ruku a doviedol ju nazad ku Kataláncom. Priatelia Dantèsa odviedli zase starca, takmer zamdleného, do Meilhanských alejí.
  

  
   Zvesť, že Dantèsa práve uväznili ako bonapartistického agenta, rozniesla sa onedlho po celom meste.
  

  
   „Či by ste sa toho boli nazdali, Danglars?“ riekol pán Morrel, keď dohonil svojho účtovníka a Caderoussa, lebo sa ponáhľal do mesta, aby si zaopatril o Edmondovi nejaké spoľahlivé správy priamo od zástupcu kráľovského prokurátora, pána de Villefort, s ktorým sa trocha poznal. „Či by ste sa toho boli nazdali?“
  

  
   „Veď som vám, pane, povedal,“ odvetil Danglars, „že Dantès pristál bez zvláštnej príčiny na ostrove Elbe, a viete, tá zastávka zdala sa mi podozrivá!“
  

  
   „Či ste sa o svojom podozrení okrem mňa zmienili aj pred dakým iným?“
  

  
   „Pred tým by som sa bol vystríhal, pane,“ odvetil ticho Danglars, „veď viete dobre, že pre vášho strýca, pána Policara Morrela, ktorý slúžil pod tým istým a netají svoje presvedčenie, vás upodozrievajú, že cítite s Napoleonom. Bol by som sa obával, že uškodím Edmondovi a aj vám. Sú veci, ktoré podriadený povinný je povedať svojmu predstavenému a zachovávať v prísnej tajnosti pred inými.“
  

  
   „Dobre, Danglars, dobre, ste dobrý šuhaj!“ riekol majiteľ. „Aj ja som hneď na vás myslel pre prípad, ak by sa ten nešťastný Dantès bol stal kapitánom ,Faraóna‘.“
  

  
   „Ako to, pane?“
  

  
   „Áno, spytoval som sa vopred Dantèsa, akú má o vás mienku a či by mu to nebolo nemilé, keby som vás ponechal
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy Gróf Monte Cristo I..

    Pokud se Vám ukázka líbila, na našem webu si můžete zakoupit celou knihu.





OEBPS/Images/cover.jpg







OEBPS/Images/logo.png








